“Nuwo katã ƒe nuwuwu ɖo vɔ. . . . Minɔ ŋudzɔ hena gbedodoɖa.”—1 PET. 4:7.\n1. Nu kae nye Yesu ƒe nufiafia ƒe tanya?\nESIME Yesu Kristo nɔ anyigba dzi la, Mawu Fiaɖuƒea ye nye eƒe nufiafia ƒe tanya. To Fiaɖuƒe ma dzi la, Yehowa aʋli eƒe xexea me katã ƒe dziɖulanyenye ta ahakɔ eƒe ŋkɔ ŋuti. Eya tae Yesu fia eƒe nusrɔ̃lawo be woado gbe ɖa na Mawu be: “Wò fiaɖuƒe nava. Wò lɔlɔ̃nu nava eme le dziƒo, kple anyigba dzi hã.” (Mat. 4:17; 6:9, 10) Eteƒe madidi o Fiaɖuƒedziɖuɖu ma ahe Satana ƒe xexea ava nuwuwui, eye wòakpɔ egbɔ be wowɔ Mawu ƒe lɔlɔ̃nu le anyigba blibo la dzi. Abe ale si Daniel gblɔe ɖi ene la, Mawu Fiaɖuƒea “agbã fiaɖuƒe [siwo li egbea] katã, eye wòagblẽ wo, ke eya ŋutɔ anɔ anyi tegbee.”—Dan. 2:44.\n2. (a) Aleke Yesu yomedzelawo ate ŋu akpɔe adze sii be eva li le Fiaɖuƒeŋusẽ me? (b) Nu bubu kae dzesi sia afia asi?\n2 Esi Mawu Fiaɖuƒea ƒe vava nɔ vevie na Yesu yomedzelawo ale gbegbe ta la, wobiae be: “Nu kae anye wò anyinɔnɔ kple nuɖoanyi sia ƒe nuwuɣi la ƒe dzesi?” (Mat. 24:3) Woana dzesi si woate ŋu akpɔ kple ŋku la wo, elabena anyigba dzi nɔlawo makpɔ Kristo ƒe anyinɔnɔ le Fiaɖuƒeŋusẽ me kple ŋku o. Nudzɔdzɔ vovovo siwo wogblɔ ɖi ɖe Ŋɔŋlɔawo me lae ƒo ƒu wɔ dzesi ma. Eya ta Yesu yomedzela siwo anɔ anyi le ɣeyiɣi ma me la, ate ŋu akpɔe adze sii be ete dziɖuɖu le dziƒo. Dzesi ma ade dzesi nuɖoanyi vɔ̃ɖi si kpɔ ŋusẽ ɖe anyigba dzi egbea la ƒe “ŋkeke mamlɛawo,” si woyɔ le Biblia me la, ƒe gɔmedzedze hã.—2 Tim. 3:1-5, 13; Mat. 24:7-14.\nMinɔ Ŋudzɔ Le Ŋkeke Mamlɛawo Me\n3. Nu ka tae wòahiã be Kristotɔwo nanɔ ŋudzɔ?\n3 Apostolo Petro ŋlɔ bena: “Nuwo katã ƒe nuwuwu ɖo vɔ. Eya ta minɔ ŋute, eye minɔ ŋudzɔ hena gbedodoɖa.” (1 Pet. 4:7) Ahiã be Yesu yomedzelawo nanɔ ŋute ahanɔ ŋudzɔ ɖe xexea me nudzɔdzɔ siwo aɖee afia be eli hele dzi ɖum le Fiaɖuƒeŋusẽ me la ŋu. Eye woƒe ŋudzɔnɔnɔ agava hiã geɖe wu esi fifi nuɖoanyi vɔ̃ɖi sia ƒe nuwuwu le aƒe tum. Yesu gblɔ na eƒe nusrɔ̃lawo be: “Minɔ ŋudzɔ, elabena mienya ɣekaɣi aƒetɔa le vava ge [ava drɔ̃ ʋɔnu Satana ƒe xexea] o.”—Mar. 13:35, 36.\n4. Gblɔ vovototo si le nɔnɔme si le ame siwo nye Satana ƒe xexea ƒe akpa aɖe si kple esi le ame siwo nye Yehowa subɔlawo si la dome. (Kpɔ aɖaka.)\n4 Ame akpa gãtɔ le Satana ƒe ŋusẽkpɔɖeamedzi te, eye womenɔa ŋudzɔ ɖe gɔmesese si le xexea me nudzɔdzɔwo ŋu la ŋu o. Womekpɔnɛ dzea sii be Kristo li hele dzi ɖum le Fiaɖuƒeŋusẽ me o. Gake Kristo yomedzela vavãwo nɔa ŋudzɔ eye gɔmesese ŋutɔŋutɔ si le nu siwo dzɔ le ƒe alafa si va yi me ŋu la su wo si. Tso ƒe 1925 me ke la, Yehowa Ðasefowo kpɔe dze sii be Xexemeʋa I kple nu siwo dzɔ ɖe eyome la nye kpeɖodzi si ŋu ɖikeke aɖeke mele o be Kristo ƒe anyinɔnɔ le Fiaɖuƒeŋusẽ me la dze egɔme tso ƒe 1914 me. Eye ema fia be nuɖoanyi vɔ̃ɖi sia si le Satana ƒe ŋusẽ te la ƒe ŋkeke mamlɛawo dze egɔme. Ame geɖe siwo léa ŋku ɖe nu ŋu la kpɔe dze sii be vovototo gã aɖe le ale si nuwo nɔ do ŋgɔ na Xexemeʋa I kple ale si wole tso ɣemaɣi dzi la dome, togbɔ be womenya gɔmesese si le wo ŋu o hã.—Kpɔ aɖaka si ƒe tanyae nye “Zitɔtɔ Ƒe Ɣeyiɣiwo Dze Egɔme.”\n5. Nu ka tae wòle vevie be míayi edzi anɔ ŋudzɔ ɖo?\n5 Nu dovoɖiname siwo le dzɔdzɔm le xexea me godoo ƒe alafa ɖeka kloe nye esia la ɖo kpe edzi be míele ŋkeke mamlɛawo me. Ɣeyiɣi vi aɖe koe susɔ be Yehowa naɖe gbe na Kristo wòanɔ ŋgɔ na mawudɔlawo ƒe aʋakɔ triakɔ aɖe woawɔ aʋa kple Satana ƒe xexe sia. (Nyaɖ. 19:11-21) Woxlɔ̃ nu Kristotɔ vavãwo be woanɔ ŋudzɔ. Eya ta ehiã kpata be míayi edzi anɔ wɔwɔm ɖe nuxlɔ̃ame sia dzi esi míele nuɖoanyi sia ƒe nuwuwu lalam. (Mat. 24:42) Ele be míayi edzi anɔ ŋudzɔ, eye le Kristo ƒe mɔfiafia te la, ele be míawɔ dɔ tɔxɛ aɖe ade goe le anyigba la dzi godoo.\nDɔ Aɖe Si Wɔm Wole Le Anyigba La Dzi Godoo\n6, 7. Aleke gbegbe Fiaɖuƒegbeƒãɖeɖedɔa keke tae le ŋkeke mamlɛ siawo me?\n6 Wogblɔ dɔ si wòle be Yehowa subɔlawo nawɔ la ŋu nya ɖi le dzesi ƒokpli si ɖee fia be míele fifi nuɖoanyi vɔ̃ɖi sia ƒe ŋkeke mamlɛawo me la me. Yesu ƒo nu tso dɔ sia si ayi edzi le anyigba dzi godoo la ŋu esime wònɔ nu ƒom tso nu vovovo siwo adzɔ le nuwuɣia me la ŋu. Egblɔ nya vevi sia le eƒe nyagblɔɖia me be: “Woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.”—Mat. 24:14.\n7 Bu nudzɔdzɔ aɖewo siwo do ƒome kple Yesu ƒe nyagblɔɖi ma la ŋu kpɔ. Ame siwo nɔ gbeƒã ɖem nya nyuia ƒe xexlẽme nɔ ʋɛ ŋutɔ esime ŋkeke mamlɛawo dze egɔme le ƒe 1914 me. Gake egbea la, xexlẽme ma dzi ɖe edzi ale gbegbe. Yehowa Ðasefo siwo wu 7,000,000 ye le gbeƒã ɖem le anyigba dzi godoo, eye wole hame 100,000 kple edzivɔwo me. Ame bubu siwo ade 10,000,000 va wɔ ɖeka kple Yehowa Ðasefowo le Kristo ƒe ku ƒe Ŋkuɖodzi wɔnawo wɔɣi le ƒe 2008 me. Esia nye wɔna sia valawo ƒe dzidziɖedzi ɖedzesi aɖe ne wotsɔe sɔ kple ƒe si va yi me tɔ.\n8. Nu ka tae tsitretsiɖeŋulawo mete ŋu xe mɔ na míaƒe gbeƒãɖeɖedɔa ƒe dzidzedzekpɔkpɔ o?\n8 Ðase sẽŋu kae nye esi ɖim wole tso Mawu Fiaɖuƒea ŋu le dukɔwo katã me hafi nuɖoanyi sia ƒe nuwuwu naɖo! Esia le edzi yim togbɔ be Satanae nye “nuɖoanyi sia ƒe mawu” hã. (2 Kor. 4:4) Satanae le ŋusẽ kpɔm ɖe xexe sia me dunyahehe, mawusubɔsubɔ, kple asitsatsa ƒe habɔbɔwo kpakple woƒe nyakakamɔnuwo siaa dzi. Ekema nu ka gbɔe dzidzedze wɔnuku si gbegbe kpɔm míele le ɖaseɖiɖidɔ sia me la tso? Nu si gbɔ wòtsoe nye be Yehowae da megbe na dɔa. Eya tae Fiaɖuƒegbeƒãɖeɖedɔa le ŋgɔ yim nukutɔe togbɔ be Satana le agbagba dzem be yeatɔ tee hã.\n9. Nu ka tae míate ŋu agblɔ be nukunue míaƒe gbɔgbɔ me nudzedzinamea nye?\n9 Míate ŋu agblɔ be nukunue Fiaɖuƒegbeƒãɖeɖedɔa, gbɔgbɔ me nudzedziname kple dzidziɖedzi si kpɔm Yehowa ƒe amewo le la nye. Kpekpeɖeŋu si Mawu nana, si lɔ mɔfiafia eƒe amewo kple wo ta kpɔkpɔ ɖe eme, manɔmee la, gbeƒãɖeɖedɔa manya wɔ o. (Mixlẽ Mateo 19:26.) Míate ŋu aka ɖe edzi be esi Mawu ƒe gbɔgbɔ kɔkɔea le dɔ wɔm ɖe ame nɔŋudzɔ siwo lɔ̃ faa be yewoasubɔ la ƒe dzi dzi ta la, míawɔ gbeƒãɖeɖedɔ sia ade goe dzidzedzetɔe, “ekema nuwuwu la ava.” Ɣeyiɣi ma le aƒe tum kabakaba.\n“Xaxa Gã La”\n10. Aleke Yesu ɖɔ xaxa gã si gbɔna lae?\n10 Nuɖoanyi vɔ̃ɖi sia awu enu le nu si woyɔ be “xaxa gã” la me. (Nyaɖ. 7:14) Biblia megblɔ ɣeyiɣi didi si esia axɔ la na mí o, gake Yesu gblɔ be: “Ɣemaɣi la, xaxa gã ava, si tɔgbi meva kpɔ o, ao, meva kpɔ tso xexea ƒe gɔmedzedze va se ɖe fifia o, eye magava ake o.” (Mat. 24:21) Ne míede ŋugble tso xaxa si gbegbe me anyigba dzi nɔlawo to va yi, abe Xexemeʋa II si me wobu akɔnta le be wowu ame miliɔn 50 va se ɖe miliɔn 60 le ene, ŋu la, ke efia be xaxa gã si gbɔna la nu asẽ ŋutɔ vavã. Aɖo eƒe sesẽaƒe le Harmagedon ʋa la me. Ɣemaɣie Yehowa aɖo eƒe ametsrɔ̃lawo ɖa woava tsrɔ̃ Satana ƒe nuɖoanyi si le anyigba dzi la ƒe susɔea ɖa keŋkeŋ.—Nyaɖ. 16:14, 16.\n11, 12. Nudzɔdzɔ kae ade dzesi xaxa gã la ƒe gɔmedzedze?\n11 Biblia me nyagblɔɖiwo megblɔ ŋkeke si dzi xaxa gã la ƒe akpa gbãtɔ la adze egɔme la na mí o, gake wogblɔ nudzɔdzɔ ɖedzesi si ade dzesi eƒe gɔmedzedze la na mí. Nudzɔdzɔ mae nye ale si dunyaheŋusẽwo atsrɔ̃ alakpasubɔsubɔhawo katã ɖae. Le Biblia me nyagblɔɖi siwo dze le Nyaɖeɖefia ta 17 kple ta 18 me la, wotsɔ alakpasubɔsubɔhawo sɔ kple gbolo aɖe si nɔ agbe gbegblẽ kple anyigba dzi dunyahenuɖoanyiwo. Nyaɖeɖefia 17:16 ɖee fia be eteƒe madidi o dunyahenuɖoanyi siawo “alé fu gbolo la, eye woagblẽe, eye woaɖe amae, eye woaɖu eƒe ŋutilã, eye woatɔ dzoe wòafiã keŋkeŋ.”\n12 Ne ɣeyiɣia de be esia nadzɔ la, Mawu “[atsɔe ade dunyahedziɖulawo ƒe] dzi me, be woawɔ nu si le eƒe susu me la dzi” ahatsrɔ̃ alakpasubɔsubɔhawo katã ɖa. (Nyaɖ. 17:17) Esia tae woate ŋu agblɔ be Mawu gbɔe tsɔtsrɔ̃ sia tso. Esia nye Mawu ƒe ʋɔnudɔdrɔ̃ subɔsubɔha alakpanuwɔla siwo nɔ nu siwo tsi tsitre ɖe Mawu ƒe lɔlɔ̃nu ŋu la fiam tso gbe aɖe gbe ke hetia esubɔlawo yome la. Xexea me nɔla akpa gãtɔ mele mɔ kpɔm be woava tsrɔ̃ alakpasubɔsubɔhawo ɖa le etsɔme o. Gake Yehowa subɔla wɔnuteƒewo ya kpɔa mɔ nɛ. Eye woyi edzi le gbeƒã ɖem tso eŋu le míaƒe ŋkeke mamlɛ siawo katã me.\n13. Nu kae ɖee fia be ɣeyiɣi kpui aɖe koe alakpasubɔsubɔhawo ƒe tsɔtsrɔ̃ axɔ?\n13 Dzidzi aƒo amewo ale gbegbe ne wokpɔe be wotsrɔ̃ alakpasubɔsubɔhawo ɖa. Biblia me nyagblɔɖiwo ɖee fia be “anyigba dzi fia” aɖewo gɔ̃ hã agblɔ tso tsɔtsrɔ̃ ma ŋu be: “Baba na wò, baba na wò, . . . elabena wò ʋɔnudɔdrɔ̃ va ɖo le gaƒoƒo ɖeka me!” (Nyaɖ. 18:9, 10, 16, 19) Nyagbɔgblɔ “gaƒoƒo ɖeka” si Biblia zã le afi sia ɖee fia be nudzɔdzɔ sia axɔ ɣeyiɣi kpui aɖe ko.\n14. Ne Yehowa ƒe futɔwo va dze esubɔlawo dzi mlɔeba la, aleke Mawu awɔ nui?\n14 Míenyae be ɣeyiɣi aɖe le alakpasubɔsubɔhawo tsɔtsrɔ̃ vɔ megbe la, woadze Yehowa subɔla, siwo nɔa gbeƒã ɖem eƒe ʋɔnudrɔ̃gbedeasiwo, la dzi. (Xez. 38:14-16) Ne amedzidzedze ma dze egɔme la, anɔ na amedzidzela mawo be woakpe ŋgo kple Yehowa, ame si do ŋugbe be yeakpɔ ye subɔla wɔnuteƒewo ta la. Yehowa gblɔ be: “Nye ŋuʋaʋã kple nye dziku ƒe dzo mee meƒo nu le . . . ne woadze sii be, nyee nye Yehowa.” (Mixlẽ Xezekiel 38:18-23.) Mawu gblɔ le eƒe Nya la me be: “Ame si ka asi [ye subɔla wɔnuteƒewo] ŋu la, eka asi [yeƒe] ŋkuvi ŋu.” (Zax. 2:12) Eya ta ne eƒe futɔwo te eƒe amewo dzi dzedze le anyigba dzi godoo la, Yehowa atso. Atso ɖe wo ŋu, eye esia ahe xaxa gã la ƒe akpa mamlɛtɔ—eƒe taƒoƒo si nye Harmagedon—la avae. Le Kristo ƒe kpɔkplɔ te la, mawudɔla triakɔwo ahe Yehowa ƒe ʋɔnudɔdrɔ̃ ava Satana ƒe xexea dzi.\nŊusẽ Kae Wòle Be Esia Nakpɔ Ðe Mía Dzi?\n15. Ŋusẽ kae wòle be enyanya be nuɖoanyi sia ƒe nuwuwu tu aƒe la nakpɔ ɖe mía dzi?\n15 Ŋusẽ kae wòle be enyanya be nuɖoanyi vɔ̃ɖi sia ƒe nuwuwu le aƒe tum kabakaba la nakpɔ ɖe mía dzi? Apostolo Petro ŋlɔ bena: “Esi woalolõ nu siawo katã ta la, ame ka ƒomeviwo ye wòle be mianye le agbenɔnɔ kɔkɔe me nuwɔnawo kple dɔwɔna siwo me ɖokuitsɔtsɔ na Mawu dzena le me.” (2 Pet. 3:11) Nya siawo te gbe ɖe ale si wòhiã vevie be míanɔ ŋudzɔ ahakpɔ egbɔ be míaƒe agbenɔnɔ wɔ ɖeka kple Mawu ƒe nudidiwo la dzi. Egate gbe ɖe ale si wòhiã vevie be míawɔ dɔ siwo me ɖokuitsɔtsɔ na Mawu dzena le siwo ɖea lɔlɔ̃ si le mía si na Yehowa fiana la hã dzi. Dɔwɔna mawo bia hã be míawɔ míaƒe ŋutetewo katã le gbeƒãɖeɖe Fiaɖuƒe ŋuti nya nyuia me hafi nuwuwua nava. Petro ŋlɔ hã bena: “Nuwo katã ƒe nuwuwu ɖo vɔ. . . . Minɔ ŋudzɔ hena gbedodoɖa.” (1 Pet. 4:7) Míetena ɖe Yehowa ŋu heɖea lɔlɔ̃ si le mía si nɛ la fianɛ to gbedodoɖa nɛ edziedzi kple ebiabia be wòafia mɔ mí to eƒe gbɔgbɔ kɔkɔea kple xexea me katã ƒe hamea dzi me.\n16. Nu ka tae wòhiã be míalé Mawu ƒe aɖaŋuɖoɖowo me ɖe asi goŋgoŋ?\n16 Le míaƒe ɣeyiɣi vɔ̃ siawo me la, ehiã be míalé Mawu ƒe Nya la me aɖaŋuɖoɖo sia si gblɔ be, “Mikpɔ nyuie, be ale si miezɔna la naganye abe numanyalawo ene o, ke boŋ abe nunyalawo ene, eye miƒle ɣeyiɣi si sɔ la na mia ɖokui, elabena ŋkekeawo nye vɔ̃” la me ɖe asi goŋgoŋ. (Ef. 5:15, 16) Vɔ̃ɖinyenye bɔ egbea wu ɣeyiɣi bubu ɖe sia ɖe le ŋutinya me. Satana to nu geɖewo vae bene yeatsɔ axe mɔ na amewo be woagawɔ Yehowa ƒe lɔlɔ̃nu o alo be yeatsɔ ahe woƒe susu. Mí Mawu subɔlawo ya míenya esia nyuie, eye míedi be míaɖe mɔ naneke nagblẽ míaƒe nuteƒewɔwɔ na Mawu me o. Míenya nu si adzɔ kpuie, eye míekana ɖe Yehowa kple eƒe ŋugbedodowo hã dzi.—Mixlẽ 1 Yohanes 2:15-17.\n17. Aleke ame siwo atso Harmagedon la awɔ nui ne wofɔ kukuawo ɖe tsitre?\n17 Ŋugbe wɔnuku si Mawu do be yeagbɔ agbe ame kukuwo la ava eme, elabena “tsitretsitsi li na ame dzɔdzɔewo kple ame madzɔmadzɔwo siaa.” (Dɔw. 24:15) Kpɔ ale si gbegbe kakaɖedzi le ŋugbedodo sia ŋui ɖa: “Tsitretsitsi li”! Ðikeke aɖeke mele nya sia ŋu o, elabena Yehowa ŋutɔe do ŋugbe ma! Wodo ŋugbe na mí le Yesaya 26:19, NW, be: “Wò ame kukuwo anɔ agbe. . . . Mi ketumetɔwo, minyɔ, ne miado dzidzɔɣli! . . . Eye anyigba adzi ame siwo ku, siwo ŋu ŋusẽ aɖeke megale o la.” Nyagblɔɖi sia va eme zi gbãtɔ esime Mawu na eƒe amewo gbugbɔ yi wo denyigba dzi, eye esia na kakaɖedzi mí be nyagblɔɖi sia ava eme le nya la ŋutɔŋutɔ nu le xexe yeyea me. Dzidzɔ gã kae nye esi wòanye ne ame siwo wofɔ ɖe tsitre la va wɔ ɖeka kple woƒe ame veviwo! Vavãe, Satana ƒe xexea ƒe nuwuwu gogo, eye Mawu ƒe xexe yeye la tu aƒe. Aleke gbegbe wòle vevie ye nye esi be míanɔ ŋudzɔ!\n• Nu kae nye Yesu ƒe nufiafia ƒe tanya?\n• Aleke gbegbe Fiaɖuƒegbeƒãɖeɖedɔa keke ta fifiae?\n• Nu ka tae wòle vevie be míanɔ ŋudzɔ?\n• Nu kae de dzi ƒo na wò le ŋugbedodo si le Dɔwɔwɔwo 24:15 la me?\n[Aɖaka/Nɔnɔmetata si le axa 16]\nZITƆTƆ ƑE ƔEYIƔIWO DZE EGƆME\nAgbalẽ aɖe si Alan Greenspan ŋlɔ le ƒe 2007 me la ƒe tanyae nye The Age of Turbulence: Adventures in a New World. Greenspan nye United States Ƒe Gadzikpɔha, si kpɔa dukɔ bliboa ƒe gadzraɖoƒe ƒe nuɖoanyi bliboa dzi la, ƒe zimenɔla hena ƒe 20 kloe. Ete gbe ɖe vovototo gã si le ale si nɔnɔmeawo nɔ do ŋgɔ na ƒe 1914 kple ale si wole tso ɣemaɣi dzi la dome dzi ale:\n“Le nuŋlɔɖi siwo katã ku ɖe ɣeyiɣi mawo ŋu nu la, edze abe xexe si do ŋgɔ na ƒe 1914 nɔ ŋgɔyiyi matrɔmatrɔ aɖe wɔm ɖo ta bubudede ame nɔewo ŋu kple ŋkuʋuʋu ƒe dzidzenu kɔkɔwo gbɔ ene; edze abe amegbetɔƒomea ate ŋu aɖo nudzedziname blibo gbɔ ene. Wodzudzɔ kluvisitsatsa wɔnublanui la le ƒe alafa wuiasiekelia me. Ewɔ abe ŋutasesẽ ɖigbɔame dzi nɔ ɖeɖem kpɔtɔ ene. . . . Wowɔ ŋgɔyiyi geɖe le mɔɖaŋununya me le xexea me godoo le ƒe alafa wuiasiekelia katã me, eye woto esia dzi to ketekemɔwo, telefon, eletrikkaɖi, sinema, lɔriwo, kple elektriknuzazã gbogbo aɖewo siwo míate ŋu ayɔ o la vae. Atikeŋutinunya, nuɖuɖu nyui, kple tsi nyui ƒe ame geɖewo si susu na be amewo va nɔ agbe didi nɔm wu . . . Amewo xɔe se le xexea me godoo be nuwo ayi edzi anɔ nyonyom ɖe edzi matrɔmatrɔe.”\nGake . . . “nu si Xexemeʋa I gblẽ le bubudede ame nɔewo ŋu kple ŋkuʋuʋu ŋu la yi ŋgɔ boo wu nu si Xexemeʋa II gblẽ, togbɔ be aʋa evelia sia tsrɔ̃ ame geɖe hegblẽ ŋutilãmenu gbogbo aɖewo dome hã: Xexemeʋa I tsrɔ̃ nukpɔsusu aɖe. Nyemate ŋu aɖe ɣeyiɣi nyui siwo do ŋgɔ na Xexemeʋa I, siwo me wòdze abe ameƒomea nɔ ŋgɔyiyi si ŋu seɖoƒe meli na o la wɔm kabakaba ene la, ɖa le susu me o. Egbea la, míaƒe nukpɔsusu le agbea ŋu to vovo sãsãsã na esi nɔ amewo si ƒe alafa ɖekae nye esi va yi, gake ɖewohĩ míaƒe nukpɔsusu sɔ kple ale si nɔnɔmeawo le ŋutɔŋutɔ la vie wu. Ðe ŋɔdzidonamewo, anyigba ƒe dzoxɔxɔ, alo dunyahela siwo gblɔna be yewole dukɔmeviwo ta ʋlim siwo gale mo dom ɖa agblẽ nu le dukɔwo dome kadodo si wosusu be ana agbea nanyo ɖe edzi wu ƒe xexe si li egbea la ŋu abe ale si Xexemeʋa I la hã gblẽ nu le tsãtɔa ŋu enea? Ame aɖeke mate ŋu aɖo nyabiase sia ŋu kple kakaɖedzi o.”\nGreenspan ɖo ŋku nya aɖe si Gaŋutinunya Nufialagã Benjamin M. Anderson (ƒe 1886-1949) gblɔ esime wònɔ suku dem la dzi. Nufiala ma gblɔ be: “Ame siwo tsi ɣemaɣi ate ŋu aɖo ŋku ale si nɔnɔmeawo nɔ le xexea me do ŋgɔ na Xexemeʋa I la dzi ahase wo egɔme la ɖoa ŋku ɣeyiɣi mawo dzi kple dzidzɔ geɖe. Le ɣeyiɣi mawo me la, dedienɔnɔ ƒe seselelãme aɖe nɔ amewo me si tɔgbi megali o tso ɣemaɣi va se ɖe egbe.”—Economics and the Public Welfare.\nAƒetɔ G. J. Meyer hã ƒo nya ta alea tɔgbi le eƒe agbalẽ si nye A World Undone, si woɖe ɖe go le ƒe 2006 me la me. Egblɔ le agbalẽa me be: “Wogblɔna zi geɖe be ‘nudzɔdzɔ ɖedzesiwo trɔa nu sia nu.’ Esia nye nyateƒe le Aʋa Gã [ƒe 1914-1918] la gome. Aʋa la trɔ nu sia nu vavã: menye liƒowo, dziɖuɖuwo, kple dukɔwo ƒe mɔkpɔkpɔwo koe wòtrɔ o, etrɔ ale si amewo bua xexea kple wo ɖokuiwoe hã tso ɣemaɣi. Eva zu ʋe globo ƒomevi aɖe tso ŋutinya me, si na dometsotso va le ale si nɔnɔmeawo nɔ do ŋgɔ na aʋa la kple ale si nɔnɔmeawo le tso ɣemaɣi dzi la dome tegbee.”\nLe Harmagedon ʋa wɔɣi la, Yehowa aɖo eƒe mawudɔla triakɔwo ɖa


Yesaya 39 - Holy Bible [Ewe Bible 1913] - (Yes 39)\nƔemaɣi Babel-fia Merodax-Baladan, Baladan vi, ɖo agbalẽ kple nunanawo ɖe Xizkiya, esime wose be, elé dɔ wòvɔ nɛ.\nEye Xizkiya kpɔ dzidzɔ le nusiawo ŋuti, eye wòfiã eƒe kesinɔnu dzraɖoƒe, klosalo kple sika, atike ʋeʋẽe kple ami xɔasi kple eƒe aʋawɔnuxɔ blibo la kpakple nusiwo katã le eƒe kesinɔnu dzraɖoƒe la wo; naneke meli, si Xizkiya metsɔ fia wo le eƒe me kple fiaɖuƒe blibo la me o.\nTete nyagblɔɖila Yesaya va fia Xizkiya gbɔ gblɔ nɛ bena: Nya ka ŋutsu siawo gblɔ, eye afika wotso va gbɔwò? Xizkiya ɖo ŋu bena: Didiƒe wotso va gbɔnye, tso keke Babel ke.\nEye wògblɔ bena: Nuka wokpɔ le aƒewò me? Xizkiya ɖo ŋu bena: Wokpɔ nusiwo katã le aƒenye me, naneke mele nye kesinɔnu dzraɖoƒe la, si nyemetsɔ fia wo o.\nEye Yesaya gblɔ na Xizkiya bena: Se Yehowa Zebaot ƒe nya:\nKpɔ ɖa, ŋkekewo li gbɔna, esiwo me woatɔ nusiwo katã le aƒewò me kple nusiwo katã fofowòwo tu ɖo vaseɖe egbe la, ayi Babel, naneke makpɔtɔ o, Yehowa ye gblɔe!\nEye woakplɔ viwòŋutsu, siwo ado tso wò ali me, esiwo dzi ge nata la dometɔa ɖewo woaɖanye nudzikpɔlawo le Babel-fia ƒe me.\nXizkiya do ŋu na Yesaya be: Yehowa ƒe gbe, si nèƒo la, enyo. Eye wògagblɔ bena: Ne ŋutifafa kple nyateƒe le nye ŋkekewo me ko!


Yi Edzi Nànɔ Agbe—Elabena Kpekpeɖeŋu Li\nElabena Kpekpeɖeŋu Li\n‘Midro miaƒe dzimaɖitsitsiwo katã ɖe Mawu dzi, elabena eléa be na mi.’—1 PETRO 5:7.\nNe ewɔ na wò be naneke meli yeate ŋu awɔ tso wò nɔnɔmea ŋu o la, ɖewohĩ àse le ɖokuiwò me be ne yekua enyo wu. Gake kpɔ nu siwo ate ŋu akpe ɖe ŋuwò la dometɔ aɖewo ɖa.\nGbedodoɖa. Menye nuwɔna dzro aɖe si nana be ame kpɔa gbɔdzɔe alo ame siwo nu glo ƒe nuwɔna dzro aɖe koe gbedodoɖa nye o. Enye nuƒoƒo ŋutɔŋutɔ kple Yehowa Mawu, ame si tsɔa ɖe le eme na wò. Yehowa di be nàgblɔ wò dzimenyawo na ye. Biblia ŋutɔ hã gblɔ be: “Tsɔ wò nyawo dro ɖe Yehowa dzi, eyae akpɔ tawò.”—Psalmo 55:23.\nÐe manyo be nàdo gbe ɖa na Mawu egbea oa? Yɔ eŋkɔ Yehowa eye nàgblɔ wò dzimenyawo nɛ. (Psalmo 62:9) Yehowa di be nànya ye abe ale si xɔlɔ̃wo nyaa wo nɔewo ene. (Yesaya 55:6; Yakobo 2:23) Àte ŋu ado gbe ɖa nɛ ɣesiaɣi le afi sia afi.\nLe Amerikatɔwo Ƒe Mɔxexe Ðe Ameɖokuiwuwu Nu Habɔbɔ ƒe nyatakakawo nu la, “numekukuwo ɖee fia enuenu be ame siwo wua wo ɖokui ƒe akpa gãtɔ, anɔ abe 90 le alafa me alo esi wu ema ene, nɔ susumedɔ lém le ɣeyiɣi si me wowu wo ɖokui. Zi geɖe la, womenyana be dɔa le ameawo ŋu kaka woahayi eda ge o”\nAme siwo lɔ̃ wò. Amewo tsɔ ɖe le eme na wò. Ame siawo dometɔ aɖewoe nye wò ƒometɔwo alo xɔ̃wòwo, siwo ɖee fia xoxo be yewotsɔ ɖe le eme na wò. Ame siwo tsɔ ɖe le eme na wò la dometɔ aɖewo hã nye ame siwo menya tsã o. Le kpɔɖeŋu me, ne Yehowa Ðasefowo le gbeƒã ɖem ɣeaɖewoɣi la, wodoa go ame siwo ƒo dzi ɖe le, eye ameawo dometɔ aɖewo gblɔna na wo be yewodi kpekpeɖeŋu ʋuu wòglo eya ta yewodi be yewoawu yewo ɖokui. Gbeƒãɖeɖe tso ʋɔtru nu yi ʋɔtru nu na mɔnukpɔkpɔ tɔxɛ Yehowa Ðasefowo wokpe ɖe ame siawo tɔgbi ŋu. Yehowa Ðasefowo srɔ̃a Yesu ƒe kpɔɖeŋua eye woawo hã wotsɔa ɖe le eme na wo haviwo. Wotsɔ ɖe le eme na wò hã.—Yohanes 13:35.\nÐɔktawo. Zi geɖe la, susumedɔlélewo, abe blanuiléledɔ sesẽ ene, ye nana be ameɖokuiwuwu ƒe dzodzro nyɔna ɖe amewo me. Abe ale si ko ne wò lãme gblẽ mekpea ŋu na wò o ene la, mele be susumedɔléle hã nakpe ŋu na wò o. Le nyateƒe me la, blanuiléledɔ le abe kpeƒoame ene. Ate ŋu aƒo ame sia ame ƒomevi faa, eye woate ŋu adae hã. *\nÐO ŊKU NYA SIA DZI: Zi geɖe la, blanuiléledɔ le abe do globo aɖe ene, màte ŋu ado le eme le ɖokuiwò si o. Gake ne ame aɖe kpe ɖe ŋuwò la, àte ŋu ado le eme bɔbɔe.\nNU SI NÀTE ŊU AWƆ EGBEA: Di ɖɔkta aɖe si bi ɖe susumedɔlélewo, abe blanuiléledɔ ene, dada me wòakpe ɖe ŋuwò.\n^ mm. 8 Ne ameɖokuiwuwu ƒe dzodzroa nu sẽ ɖe mewò eye wògbe dzodzo la, di kpekpeɖeŋu, ate ŋu anye tso dɔwɔƒe alo kɔdzi siwo kpena ɖe ame siwo di be yewoawu yewo ɖokuiwo la ŋu la gbɔ nenye be ɖe li. Dɔwɔla bibi siwo wona hehee nyuie la le teƒe mawo akpe ɖe ŋuwò.\nƉoe Ɖe Amewo Ɖoe Ɖe Amewo Elabena Kpekpeɖeŋu Li


Dɔwɔwɔwo 4 | Biblia Le Internet Dzi | Xexe Yeye Gɔmeɖeɖe\nWolé Petro kple Yohanes (1-4)\nXɔsetɔwo dzi ɖe edzi ɖo ame 5,000 (4)\nWodrɔ̃ ʋɔnu wo le Sanhedrin la ŋkume (5-22)\n‘Míate ŋu adzudzɔ nuƒoƒo o’ (20)\nWodo gbe ɖa bia dzideƒo (23-31)\nNusrɔ̃lawo ma woƒe nunɔamesiwo kple wo nɔewo (32-37)\n4 Ke esi ame eveawo le nu ƒom na ameawo la, nunɔlawo ƒe tatɔwo kple gbedoxɔa dzi kpɔlawo ƒe amegã kpakple Zadukitɔwo+ va do ɖe wo dzi. 2 Wodo dziku ɖe apostoloawo ŋu be wole nu fiam ameawo, eye wole egblɔm le dutoƒo be Yesu fɔ tso ku me.+ 3 Eya ta wolé wo de gaxɔ me+ va se ɖe esime ŋu ke, elabena fiẽsi ɖo xoxo. 4 Ke ame siwo se nuƒoa la dometɔ geɖewo xɔe se, eye ŋutsuawo ƒe xexlẽme ade ame akpe atɔ̃.+ 5 Esi ŋu ke la, woƒe dziɖulawo, amegãwo kple agbalẽfialawo va kpe ta le Yerusalem, 6 hekpe ɖe nunɔlawo ƒe tatɔ Ana,+ Kayafa,+ Yohanes, Aleksandro kple nunɔlawo ƒe tatɔ la ƒe ƒometɔwo katã ŋu. 7 Wona Petro kple Yohanes va tsi tsitre ɖe wo dome, eye wobia wo be: “Ŋusẽ kae mietsɔ wɔ nu sia, eye ame ka ƒe ŋkɔ mee miewɔe le?” 8 Ale Petro, ame si gbɔgbɔ kɔkɔe yɔ fũu+ la, gblɔ na wo be: “Mi dukɔ la ƒe dziɖulawo kple amegãwo, 9 ne wole nya biam mí egbea le dɔ nyui si míewɔ na tekunɔ+ aɖe ta, eye miedi be yewoanya ame si na ŋutsu sia haya la, 10 ekema mia kple Israel dukɔ blibo la katã minyae be, Yesu Kristo, Nazaretetɔ+ la, ame si miawo miehe ɖe ati ŋu,+ gake Mawu fɔe ɖe tsitre tso ame kukuwo dome+ la, eya ƒe ŋkɔ mee ŋutsu sia ƒe lãme sẽ le eye wòle tsitre ɖe mia ŋkume. 11 Esiae nye ‘kpe si mi xɔtulawo miebu ɖe naneke me o, si va zu dzogoedzikpe vevitɔ la.’+ 12 Gawu la, xɔxɔ la megale ame bubu aɖeke me o, elabena ŋkɔ+ bubu aɖeke mele dziƒoa te, si wona amegbetɔwo, si dzi míato akpɔ xɔxɔ o.”+ 13 Ke esi wokpɔ ale si Petro kple Yohanes ƒo nu kakaɖedzitɔe, evɔ wonya be womenya agbalẽ o,* eye wonye ame tsɛwo+ la, woƒe mo wɔ yaa ŋutɔ. Ale wova dze sii be wonɔ Yesu ŋu.+ 14 Esi wole ame si woda dɔ na la kpɔm wòle tsitre ɖe wo gbɔ+ ta la, nya aɖeke megale wo si woagblɔ ɖe wo ŋu o.+ 15 Eya ta woɖe gbe na wo be woado le Sanhedrin* takpexɔ la me, eye wode adaŋu kple wo nɔewo 16 gblɔ be: “Nu kae míawɔ ame siawo?+ Elabena vavãe, wowɔ dzesi gã aɖe to wo dzi, eye Yerusalem nɔlawo katã kpɔe,+ eye míate ŋu asẽ nu le eŋu o. 17 Gake be wòagakaka ɖe edzi geɖe wu le dukɔ la dome o la, mina míado ŋɔdzi na wo vevie be woagaƒo nu na ame aɖeke le ŋkɔ sia dzi azɔ o.”+ 18 Ale woyɔ wo vɛ, eye wode se na wo be woagagblɔ nya aɖeke kura alo afia nu le Yesu ƒe ŋkɔ me azɔ o. 19 Ke Petro kple Yohanes ɖo eŋu na wo be: “Ne edzɔ le Mawu ŋkume be míaɖo to miawo wu Mawu la, miawo ŋutɔwo mibu eŋu kpɔ. 20 Ke míawo ya míate ŋu adzudzɔ nuƒoƒo le nu siwo míekpɔ kple nu siwo míese la ŋu o.”+ 21 Eya ta esi wogado ŋɔdzi na wo ɖe edzi vɔ la, woɖe asi le wo ŋu, le esi womekpɔ naneke si dzi woanɔ te ɖo ahe to na wo o ta,+ elabena ameawo katã le Mawu kafum le nu si dzɔ la ta. 22 Elabena ame si woda dɔa na nukutɔe la xɔ wu ƒe blaene. 23 Esi woɖe asi le wo ŋu la, woyi wo tɔwo gbɔ, eye woka nya siwo nunɔlawo ƒe tatɔwo kple amegãwo gblɔ na wo la ta na wo. 24 Esi wosee la, wo katã wokɔ gbe dzi na Mawu ɖekae gblɔ be: “Aƒetɔ Dziɖulagã, wòe nye Ame si wɔ dziƒo kple anyigba kple atsiaƒu kple wo me nuwo katã,+ 25 eye nèto gbɔgbɔ kɔkɔe la dzi na mía tɔgbui David,+ wò subɔla gblɔ ɖi be: ‘Nu ka tae dukɔwo le nyanyram, eye amewo le adaŋu dem dzodzro? 26 Anyigbadzifiawo tso, eye dziɖulawo ƒo takpli ɖe Yehowa* kple eƒe amesiamina* la ŋu.’+ 27 Elabena le nyateƒe me la, Herodes kple Pontio Pilato+ kpakple dukɔwo me tɔwo kple Israel dukɔwo ƒo ƒu ɖekae ɖe du sia me ɖe wò subɔla kɔkɔe Yesu, si nèsi ami na+ la ŋu, 28 be woawɔ nu si nèɖo ɖi do ŋgɔ be wòadzɔ le wò ŋusẽ kple lɔlɔ̃nu me+ la. 29 Ke azɔ Yehowa,* kpɔ woƒe ŋɔdzidonamewo ɖa, eye nàna wò kluviwo nayi edzi agblɔ wò nya la kple dzideƒo geɖe, 30 esi nèdo wò asi ɖa hena amewo kpɔ dɔyɔyɔ, eye dzesiwo kple nukunuwo le eme vam+ to wò subɔla kɔkɔe Yesu ƒe ŋkɔ dzi.”+ 31 Esi woƒo koko vevie* alea vɔ la, teƒe si woƒo ƒu ɖo la ʋuʋu, eye gbɔgbɔ kɔkɔe la yɔ wo katã fũu,+ eye wole Mawu ƒe nya la gblɔm dzinɔameƒotɔe.+ 32 Ame gbogbo siwo xɔe se la hã ƒe dzi kple luʋɔ* wɔ ɖeka, eye wo dometɔ ɖeka pɛ hã megblɔna be nu siwo le ye si la nye ye ŋutɔ ye tɔ o, ke boŋ wowɔa nuwo katã ɖekae.+ 33 Eye apostoloawo tsɔ ŋusẽ gã yi edzi le ɖase ɖim le Aƒetɔ Yesu ƒe tsitretsitsi+ la ŋu, eye Mawu ve wo katã nu geɖe. 34 Nyateƒee, hiã metu ame aɖeke le wo dome o,+ elabena ame siwo katã si anyigba alo aƒe le la dzraa wo, eye wotsɔa ga si wokpɔ la vanɛ, 35 eye wotsɔa wo va dana ɖe apostoloawo ƒe afɔnu.+ Azɔ womanɛ na ame sia ame ɖe eƒe hiahiã nu.+ 36 Eye Yosef, si apostoloawo gayɔna be Barnaba+ (si gɔmee nye “Akɔfafavi”), eye wònye Lewitɔ, Kipro vidzidzi, 37 si si anyigba aɖe le la, dzrae, eye wòtsɔ ga la va da ɖe apostoloawo ƒe afɔnu.+\n^ Efia be, womexɔ hehe le rabiwo ƒe suku o. Mefia be wonye agbalẽmanyalawo o.\n^ Alo, “eƒe Kristo.”\n^ Alo, “wodo gbe ɖa vevie.”


Nukae Nye Sheol Kple Hades? | Biblia ƒe Nufiafia\nNukae Nye Sheol Kple Hades?\nLE GBE gbãtɔ siwo me woŋlɔ Biblia ɖo me la, Hebrigbe me nya sheʼohl′ kple Helagbe me nya hai′des dze zi 70 kple edzivɔ. Nya eveawo katã ku ɖe ku ŋu. Biblia gɔmeɖela aɖewo ɖe nya siawo gɔme be “yɔdo,” “dzomavɔ,” alo “do.” Gake le gbegbɔgblɔ geɖe me la, nya aɖeke meli si woazã atsɔ afia gɔmesese si koŋ le Hebri kple Hela gbe me nya siawo ŋu o. Eyata New World Translation (Traduction du monde nouveau) zã nya siwo nye “Sheol” kple “Hades.” Nukae nya siawo fia ŋutɔŋutɔ? Na míakpɔ alesi wozã woe le Biblia ƒe teƒe vovovowo ɖa.\nNyagblɔla 9:10 gblɔ be: “Nuwɔwɔ alo tamebubu, sidzedze alo nunya mele tsieƒe [Sheol], afisi yi ge nala o.” Ðe nya sia fia be Sheol nye teƒe aɖe koŋ, alo yɔdo aɖe koŋ si me ɖewohĩ míeɖi míaƒe ame vevi aɖe ɖoa? Ao. Ne Biblia le nu ƒom tso ameɖiƒe, alo yɔdo aɖe koŋ ŋu la, ezãa Hebri kple Hela gbe me nya bubuwo, ke menye sheʼohl′ kple hai′des o. (Mose I, 23:7-9; Mateo 28:1) Nenema kee Biblia mezãna nya “Sheol” na yɔdo si me woɖi ame gbogbo aɖewo ɖo ɖekae o.—Mose I, 49:30, 31.\nEkema teƒe ka ƒomevie “Sheol” nye? Mawu ƒe Nya la ɖee fia be “Sheol,” alo “Hades” nye nane si lolo kura gɔ̃ hã wu yɔdo aɖe si me woɖi ame geɖe ɖo ɖekae. Le kpɔɖeŋu me, Yesaya 5:14 gblɔ be tsiẽƒe alo Sheol “ke eƒe ve me, eye wòke eƒe nu baa.” Togbɔ be Sheol mi ame kuku manyaxlẽ aɖewo xoxo hã la, ewɔ abe egale ame geɖe wu dim be yeami ɣesiaɣi ene. (Lododowo 30:15, 16) “Tsiẽƒe [Sheol] . . . maɖi ƒo akpɔ o;” mele abe ameɖibɔ ɖeka aɖe, si me woate ŋu aɖi ame xexlẽme aɖe ko ɖo, la ene o. (Lododowo 27:20) Sheol meyɔna gbeɖe o. Seɖoƒe meli nɛ o. Eyata menye teƒe aɖe si le afi aɖe koŋ ye Sheol, alo Hades nye o. Ke boŋ enye ameƒomea me tɔ siwo katã ku la ƒe yɔdo, si nye kpɔɖeŋu na teƒe si ame akpa gãtɔ siwo ku la le alɔ̃ dɔm le le ku me.\nNusi Biblia fia tso tsitretsitsi ŋu la kpe ɖe mía ŋu míegase nusi “Sheol” kple “Hades” fia gɔme nyuie wu. Mawu ƒe Nya la gblɔ be amesiwo ku eye wole Sheol kple Hades la nye amesiwo woafɔ ɖe tsitre. * (Hiob 14:13; Dɔwɔwɔwo 2:31; Nyaɖeɖefia 20:13) Mawu ƒe Nya la fia hã be menye amesiwo subɔ Yehowa ɖeɖekoe le Sheol, alo Hades o, ke ame gbogbo aɖe siwo mesubɔe o hã le afima. (Mose I, 37:35; Psalmo 55:16) Eyata Biblia fia nu be “tsitretsitsi li na ame dzɔdzɔewo kple ame madzɔmadzɔwo siaa.”—Dɔwɔwɔwo 24:15.\n^ mm. 4 Gake womegblɔ tso ame kuku siwo womafɔ ɖe tsitre o ya ŋu be wole Sheol, alo Hades o, ke boŋ be wole ‘Gehenna.’ (Mateo 5:30; 10:28; 23:33) Gehenna menye teƒe aɖe si le afi aɖe koŋ o, abe Sheol kple Hades ke ene.\nƉoe Ɖe Amewo Ɖoe Ɖe Amewo Nukae Nye Sheol Kple Hades?


Nunyala Fia Salomo | Biblia Me Ŋutinya\nNunyala Fia Salomo\nSALOMO nye ƒewuivi esime wòzu fia. Elɔ̃ Yehowa, eye wòdzea aɖaŋu nyui, si fofoa Dawid ɖo nɛ la yome. Yehowa kpɔ ŋudzedze ɖe Salomo ŋu, eyata egblɔ nɛ le drɔ̃e me le zã aɖe me be: ‘Salomo, nukae nèdi be mana ye?’\nTete Salomo ɖo ŋu be: ‘Yehowa, nye Mawu, ɖevi ko menye, eye nyemenya alesi maɖu fiae o. Eyata nam nunya be matsɔ aɖu wò amewo dzie le mɔ dzɔdzɔe nu.’\nNusi Salomo bia la dze Yehowa ŋu. Eyata egblɔ be: ‘Esi wònye mèbia agbe didi kple kesinɔnuwo o, ke boŋ nunya ta la, mana nunya wò wu amesiame, si nɔ anyi kpɔ. Gake mana nusi mèbia o la wò, kesinɔnuwo kple ŋutikɔkɔe siaa.’\nEteƒe medidi o la, nyɔnu eve tsɔ nya sesẽ aɖe va Salomo gbɔe. Wo dometɔ ɖeka gblɔ be: ‘Mí kple nyɔnu sia míele xɔ ɖeka me. Medzi ŋutsuvi, eye ŋkeke eve megbe la, eya hã dzi ŋutsuvi. Gbeɖeka le zã me la, eƒe vidzĩe la ku. Ke esi mele alɔ̃ me la, ekɔ via kuku la mlɔ axanye hekɔ vinyea. Esi mefɔ hekpɔ ɖevi kukua la, mekpɔ be menye tɔnyee o.’\nTete nyɔnu kemɛa gblɔ be: ‘Gbeɖe o! Tɔnyee nye ɖevi gbagbe la, eye etɔe nye kukua!’ Nyɔnu gbãtɔ ɖo ŋu be: ‘Ao! tɔwòe nye ɖevi kukua, eye tɔnyee nye agbagbea!’ Nyɔnuawo nɔ nyaʋiʋlia dzi alea. Nuka wɔ ge Salomo ala?\nEdɔ be woatsɔ yi vɛ; esi wotsɔe vɛ la, egblɔ be: ‘Mife ɖevi gbagbe la me ɖe eve, eye mitsɔ afã na wo dometɔ ɖesiaɖe.’\nDadaa ŋutɔŋutɔ do ɣli be: ‘Gbeɖe o! Taflatse migawu ɖevi la o. Mitsɔe nɛ!’ Gake nyɔnu kemɛa gblɔ be: ‘Migatsɔe na mía dometɔ aɖeke o; mife eme ɖe eve.’\nSalomo gblɔ mlɔeba be: ‘Migawu ɖevi la o! Mitsɔe na nyɔnu gbãtɔ. Eyae nye dadaa ŋutɔŋutɔ.’ Salomo nya esia, elabena vidada ŋutɔŋutɔ lɔ̃ ɖevi la ale gbegbe be elɔ̃ be woatsɔe na nyɔnu kemɛa be womagawui o. Esi amewo se alesi Salomo kpɔ nya la gbɔe la, edzɔ dzi na wo ŋutɔ be fia nyanu ma le yewo si.\nLe Salomo ƒe dziɖuɣi la, Mawu yra ameawo be wòna anyigba la wɔ ƒo kple lu, weintsetsewo kple gbotsetsewo kple nuɖuɖu bubu geɖe. Ameawo ta avɔ nyuiwo henɔ aƒe nyuiwo me. Amesiame kpɔ nu nyui ɖesiaɖe wògbɔ eme.\nFiawo I, 3:3-28; 4:29-34.


Yohanes Amenyrɔɖetsimelaa Dzra Mɔ Dzi Ðo | Yesu Ƒe Agbemeŋutinya\nMATEO 3:1-12 MARKO 1:1-8 LUKA 3:1-18 YOHANES 1:6-8, 15-28\nYOHANES VA LE GBEƑÃ ÐEM HELE AMEWO NYRƆM\nWONYRƆ AME GEÐE, GAKE MENYE AME SIA AME O\nƑe 17 aɖewo va yi tso esime Yesu, si xɔ ƒe 12 la nɔ nya biam nufialawo le gbedoxɔa me. Ƒe 29 Kristotɔwo Ŋɔli (K.Ŋ.) ƒe adame ɖo azɔ. Ame geɖe le nu ƒom tso Yesu ƒe ƒometɔ Yohanes, ame si le gbeƒã ɖem le nuto siwo katã le Yordan-tɔsisia ƒe ɣetoɖoƒe gome la ŋuti.\nYohanes nye ame si ƒe nu wɔa dɔ ɖe ame dzi le eƒe dzedzeme kple eƒe nuƒoƒo siaa me. Edoa kposɔfuwu eye wòtsɔa lãgbalẽlidziblanu blaa ali dzi. Ʋetsuviwo kple gbemenyitsie nye eƒe nuɖuɖu. Nu kae nye eƒe gbedeasia? “Mitrɔ dzi me, elabena Dziƒofiaɖuƒe la gogo.”—Mateo 3:2.\nYohanes ƒe gbedeasia ʋã ame siwo va egbɔ be yewoaɖo toe. Ame geɖe kpɔ hiahiã si li be yewoatrɔ dzi me la dze sii, eye ema fia be woatrɔ woƒe agbenɔnɔ kple woƒe mɔwo, eye woaɖe asi le woƒe tsãgbenɔnɔ si menyo o la ŋu. Ame siwo va egbɔ la tso “Yerusalem kple Yudea blibo la kpakple Yordan nuto blibo la me.” (Mateo 3:5) Ame siwo va se Yohanes ƒe nyawo la dometɔ geɖe trɔ dzi me. Enyrɔ wo ɖe Yordan-tɔsisi la me. Nu ka tae?\nEnyrɔ amewo wònye dzesi be wotrɔ dzi me vavã helɔ̃ ɖe edzi be yewowɔ nu vɔ̃, le esi woda le Mawu ƒe Se ƒe nubabla la dzi ta. (Dɔwɔwɔwo 19:4) Gake menye ame sia amee dze be woanyrɔe o. Esi subɔsubɔhakplɔla siwo nye Farisitɔwo kple Zadukitɔwo va Yohanes gbɔ la, eyɔ wo be “dzakpatawo ƒe dzidzimeviwo.” Egblɔ na wo be: “Mitse ku si dze dzimetɔtrɔ. Miganɔ gbɔgblɔm le mia ɖokuiwo me be, ‘Abraham ye nye mía fofo’ o. Elabena mele egblɔm na mi be, Mawu ate ŋu ana viwo nado tso kpe siawo me na Abraham. Wotsɔ fía ɖo atiawo ƒe ke dzi xoxo. Eya ta ati sia ati si metsea ku nyui o la, woalãe ade dzo me.”—Mateo 3:7-10.\nEsi ame geɖe nɔ to ɖom Yohanes, eye ŋusẽ le eƒe gbedeasia ŋu, eye wòle ame geɖe nyrɔm ta la, wodɔ nunɔlawo kple Lewitɔwo ɖe egbɔ be woabiae be: “Ame kae nènye?”\nYohanes ʋu eme be: “Menye nyee nye Kristo la o.”\nWobiae be: “Ekema ame kae nènye? Wòe nye Eliya?”\nEɖo eŋu be: “Menye nyee o.”\nWobiae be: “Wòe nye Nyagblɔɖila la?” Nyagblɔɖila vevitɔ si ƒe vava ŋu nya Mose gblɔ ɖi lae wowɔnɛ.—5 Mose 18:15, 18.\nYohanes ɖo eŋu be: “Ao!”\nEya ta wobiae tẽe be: “Ame ka gɔ̃e nènye? Gblɔe na mí ale be míana ŋuɖoɖo ame siwo dɔ mí ɖa. Nya ka gblɔm nèle le ɖokuiwò ŋu?” Yohanes gblɔ be: “Ame si le ɣli dom le gbedzi be, ‘Mina Yehowa ƒe mɔ nadzɔ,’ lae menye, abe ale si nyagblɔɖila Yesaya gblɔe ene.”—Yohanes 1:19-23.\nWobiae be: “Ne menye wòe nye Kristo la alo Eliya alo Nyagblɔɖila la o la, ekema nu ka tae nèle amewo nyrɔm?” Eɖo eŋu na wo nyuie ale: “Nye la, mele amewo nyrɔm ɖe tsi me. Ame aɖe le tsitre ɖe mia dome, si mienya o, ame si le megbenye gbɔna.”—Yohanes 1:25-27.\nƐ̃, Yohanes ɖe eme be ɖe yele mɔa dzi dzram ɖo esi wòna dzi nyui le amewo si sum be woaxɔ Mesia, ame si ŋu nya wogblɔ ɖi, si ava nye Fia la. Yohanes gblɔ le ame sia ŋu be: “Ame si le megbenye gbɔna la tri akɔ wum, ame si ƒe afɔkpawo nyemedze aɖe o.” (Mateo 3:11) Le nyateƒe me la, Yohanes gblɔ gɔ̃ hã be: “Ame si le megbenye gbɔna la nye gã wum, elabena eli hafi meva dzɔ.”—Yohanes 1:15.\nEya ta Yohanes ƒe gbedeasi si nye be, “Mitrɔ dzi me, elabena Dziƒofiaɖuƒe la gogo” la sɔ ŋutɔ. (Mateo 3:2) Enye gbeƒãɖeɖe na amewo le gaglãgbe be Yesu Kristo, si nye Fia si gbɔna, si Yehowa tia la ƒe subɔsubɔdɔa ƒe gɔmedzeɣi ɖo.\nAme kae Yohanes nye, eye nu ka wɔm wònɔ?\nNu ka tae Yohanes nɔ amewo nyrɔm?\nNu kae nye Yohanes ƒe gbedeasia, eye nu ka tae wòsɔ?\njy ta 11 axa 30-31


Kpɔ Dzidzɔ Le Wò Dɔ Sesẽ Wɔwɔ Me | Mawu Ƒe Lɔlɔ̃\nKpɔ Dzidzɔ Le Wò Dɔ Sesẽ Wɔwɔ Me\n‘Ame sia ame nakpɔ dzidzɔ le eƒe dɔ sesẽ wɔwɔwo katã me.’—NYAGBLƆLA 3:13.\n1-3. Aleke ame geɖe sena le wo ɖokuiwo me tso woƒe dɔwɔɖui ŋu? (b) Nukpɔsusu kae Biblia di be wòanɔ mía si ku ɖe dɔwɔwɔ ŋu, eye biabia kawo mee míadzro le ta sia me?\nEGBEA dɔ sesẽ wɔwɔ mevivia ame geɖe nu kura o. Esi womekpɔa dzidzɔ ɖe woƒe dɔwɔɖui si bia be woaku kutri gaƒoƒo geɖe ŋu o ta la, ne wofɔ ŋdi be yewoayi dɔme la, ezua taɖui na wo. Nu kae akpe ɖe ame siwo le nɔnɔme sia me ŋu be woalé fɔ ɖe woƒe dɔwɔɖui ŋu ahakpɔ dzidzeme le eme gɔ̃ hã?\n2 Biblia de dɔ sesẽ wɔwɔ ƒe dzi ƒo. Egblɔ be yayrae dɔwɔwɔ kple viɖe siwo dona tso eme la nye. Salomo gblɔ be: “Ame sia ame naɖu nu ano nu, eye wòakpɔ dzidzɔ le eƒe dɔ sesẽ wɔwɔwo katã me. Mawu ƒe nunanae wònye.” (Nyagblɔla 3:13) Yehowa, ame si lɔ̃ mí eye wòdia míaƒe nyonyo ɣesiaɣi la di be míakpɔ dzidzeme le míaƒe dɔ sesẽ wɔwɔ me ahakpɔ dzidzɔ ɖe eme kutsetsewo ŋu. Ne míedi be míanɔ Mawu ƒe lɔlɔ̃ la me la, ele be míana eƒe gɔmeɖosewo kple ale si wòbua dɔwɔwɔe nafia mɔ mí le agbe me.—Xlẽ Nyagblɔla 2:24; 5:18.\n3 Míadzro biabia ene siwo gbɔna me le ta sia me: Aleke míawɔ akpɔ dzidzɔ le dɔ sesẽ wɔwɔ me? Dɔ kawo ƒomevie masɔ be Kristotɔ vavãwo nawɔ o? Aleke míawɔ ada asɔ be míaƒe ŋutilãmedɔwo nagavu tsyɔ gbɔgbɔmedɔwo dzi o? Eye dɔ kae nye vevitɔ kekeake si míate ŋu awɔ? Gake gbã la, mina míalé ŋku ɖe kpɔɖeŋu si ame eve siwo nye dɔwɔla gãtɔwo kekeake ɖo na mí la ŋu—woawoe nye Yehowa Mawu kple Yesu Kristo.\nDƆWƆLA GÃTƆ LA KPLE DƆWƆLA BIBI LA\n4, 5. Aleke Biblia ɖee fia be Yehowa nye dɔwɔla nyui si ƒe dɔwo le vi ɖem?\n4 Yehowae nye Dɔwɔla Gãtɔ la. Míexlẽ le 1 Mose 1:1 be: “Le gɔmedzedzea me Mawu wɔ dziƒo kple anyigba.” Esi Mawu wu anyigbaa wɔwɔ nu vɔ la, egblɔ tso dɔ siwo wòwɔ ŋu be “wonyo ŋutɔ.” (1 Mose 1:31) Esia fia be dɔ siwo katã wòwɔ le anyigba dzi la dze eŋu. Esi Yehowa nye “Mawu dzidzɔtɔ” ta la, ɖikeke mele eme o be dzi dzɔe ŋutɔ ɖe dɔ si me viɖe le wɔwɔ ŋu.—1 Timoteo 1:11.\n5 Mía Mawu veviedonula la medzudzɔa dɔwɔwɔ gbeɖe o. Ɣeyiɣi didi aɖe, esi Mawu wɔ míaƒe anyigbaa vɔ megbe la, Yesu gblɔ be: “Fofonye le dɔ wɔm va se ɖe fifi.” (Yohanes 5:17) Dɔ kawo wɔm Fofo la le? Ele mɔ fiam amegbetɔƒomea tso enɔƒe le dziƒo hele be lém na wo. Ele asi trɔm le “nuwɔwɔ yeye” aɖe ŋu, si nye Kristotɔ siwo wotsɔ gbɔgbɔ dzi, siwo ava ɖu fia kple Yesu le dziƒo. (2 Korintotɔwo 5:17) Ele dɔ wɔm tso ale si wòana tame si wòɖo ɖe amegbetɔwo ŋu nava emee ŋu—si nye be ame siwo lɔ̃e nakpɔ agbe mavɔ le xexe yeye si gbɔna me. (Romatɔwo 6:23) Aleke gbegbe Yehowa anya kpɔ dzidzɔ ɖe eƒe dɔwo me tsonuwo ŋue nye esi! Ame miliɔn geɖe le Fiaɖuƒegbedeasia xɔm, Mawu le wo hem va eɖokui gbɔ, eye wole tɔtrɔ wɔm le woƒe agbenɔnɔ me be woanɔ eƒe lɔlɔ̃ la me.—Yohanes 6:44.\n6, 7. Nu kae ɖee fia be Yesu nye dɔsesẽwɔla tso gbe aɖe gbe ke.\n6 Ŋɔŋlɔawo ƒo nu tso Yesu ŋu be enye dɔsesẽwɔla tso gbe aɖe gbe ke. Hafi wòava nɔ agbe le anyigba dzi abe amegbetɔ ene la, enye “dɔwɔla bibi” si wɔ dɔ kple Mawu le nu “siwo katã le dziƒowo kple anyigba dzi” la wɔwɔ me. (Lododowo 8:22-31; Kolosetɔwo 1:15-17) Esi Yesu va anyigba dzi la, eyi eƒe dɔ sesẽ wɔwɔa dzi. Esrɔ̃ atikpadɔ tso eƒe ɖevime, eye woyɔe be “atikpala.” (Marko 6:3) Dɔ sia nye dɔ sesẽ si wɔwɔ bia aɖaŋu geɖe—vevietɔ le blemaɣeyiɣi mawo siwo me atidzemɔ̃, atidzraƒe, kple elɛktrikmɔ̃ aɖeke menɔ anyi o. Ðe nàte ŋu akpɔe ɖaa le susu me be Yesue nye ema yi ave me be yeadi ati si yeatsɔ awɔ dɔea? Ðewohĩ eya ŋutɔe amu atia, ahee hetsehetse ayi afi si wòle dɔ wɔ ge kplii le. Bu eŋu kpɔ be eyae nye ema le dɔ wɔm le xɔ aɖe ŋu—edze xɔgbatiwo hele wo dam ɖe xɔa dzi; ele ʋɔtruwo kple xɔmenu aɖewo hã kpam. Ðikeke mele eme o be Yesu nya dzidzeme si gbegbe dona tso dɔ sesẽ wɔwɔ aɖaŋutɔe me.\n7 Yesu do vevie nu le eƒe subɔsubɔdɔa hã wɔwɔ me ŋutɔ. Elé fɔ ɖe dɔ vevi sia ŋu wɔ ƒe etɔ̃ kple afã sɔŋ. Esi wòdi vevie be yeaɖo ame geɖe ale si nu yeate ŋui gbɔ ta la, edzea dɔ sia gɔme ŋdi kanya heyia edzi ʋuu va se ɖe fiẽ. (Luka 21:37, 38; Yohanes 3:2) “Enɔ gbeƒã ɖem Mawu Fiaɖuƒe ŋuti nya nyui la tso du me yi du me kple kɔƒe me yi kɔƒe me.” (Luka 8:1) Yesu zɔ azɔli kilometa geɖe to mɔ siwo dzi ʋuʋudedi le la dzi nɔ gbeƒã ɖem nya nyuia na amewo.\n8, 9. Nu kae ɖee fia be Yesu kpɔ dzidzɔ le dɔ sesẽ wɔwɔ me?\n8 Ðe Yesu kpɔ dzidzɔ le subɔsubɔdɔa wɔwɔ kutrikukutɔe mea? Ɛ̃! Eƒã Fiaɖuƒe nyateƒea ƒe kuwo, si wɔe be le eƒe dzodzo megbe la, agbleawo ƒu hena ŋeŋe. Mawu ƒe dɔ la wɔwɔ do ŋusẽ Yesu heɖi ƒo nɛ ale gbegbe be metsi dzi ɖe nuɖuɖu ŋu o, ne yeawɔ dɔ la ade goe. (Yohanes 4:31-38) Kpɔ ale si gbegbe eƒe dzi dze emee ɖa, esi wòte ŋu gblɔ na Fofoa le eƒe anyigbadzisubɔsubɔdɔa ƒe nuwuwu be: “Medo wò ɖe dzi le anyigba dzi, esi mewu dɔ si nètsɔ nam be mawɔ la nu.”—Yohanes 17:4.\n9 Eme kɔ ƒãa be Yehowa kple Yesue nye ame siwo kpɔ dzidzɔ le dɔ sesẽ wɔwɔ me ƒe kpɔɖeŋu gãtɔ kekeake. Míaƒe lɔlɔ̃ na Yehowa ʋãa mí be míazu “Mawu srɔ̃lawo.” (Efesotɔwo 5:1) Míaƒe lɔlɔ̃ na Yesu ƒonɛ ɖe mía nu be ‘míadze eƒe afɔɖoƒewo yome.’ (1 Petro 2:21) Eya ta mina míadzro ale si míawo hã míawɔ akpɔ dzidzɔ le dɔ sesẽ wɔwɔ me la me.\nALE SI MÍAWƆ AKPƆ DZIDZƆ LE DƆ SESẼ WƆWƆ ME\nBiblia ƒe gɔmeɖosewo dzi wɔwɔ ate ŋu akpe ɖe ŋuwò nàkpɔ dzidzɔ le wò dɔ sesẽ wɔwɔ me\n10, 11. Nu kae ate ŋu akpe ɖe mía ŋu susu nyui nanɔ mía si ɖe míaƒe dɔwɔɖui ŋu?\n10 Ehiã vevie ŋutɔ be Kristotɔ vavãwo nawɔ ŋutilãmedɔ. Míedina be míakpɔ dzidzɔ kple dzidzeme le míaƒe dɔwɔwɔ me, gake esia menɔa bɔbɔe o, vevietɔ ne dɔ si wɔm míele la medze mía ŋu o. Aleke wòanya wɔe be míakpɔ dzidzɔ le míaƒe dɔwɔwɔ me le nɔnɔme sia tɔgbi me?\n11 Ele be susu nyui nanɔ mía si. Menye ɣesiaɣie wòanya wɔ be míatrɔ nɔnɔme siwo me míele o, gake míate ŋu atrɔ míaƒe nuŋububu ya. Ŋugbledede tso ale si Mawu bua dɔ sesẽ wɔwɔe ŋu akpe ɖe mía ŋu be susu nyui nanɔ mía si. Le kpɔɖeŋu me, ne ƒome ƒe tae nènye la, bu ale si wò dɔwɔɖuia na nète ŋu le wò ƒomea ƒe nuhiahiã veviwo gbɔ kpɔm, togbɔ be adze abe dɔ tsɛ aɖe ko wònye ene hã, ŋu kpɔ. Nenɔ susu me na wò be menye nu tsɛe wò ƒomea dzi kpɔkpɔ nye le Mawu ŋkume o. Eƒe Nya la gblɔ be ame si mekpɔa eƒe ƒomea dzi o la “[vɔ̃ɖi] wu dzimaxɔsetɔ.” (1 Timoteo 5:8) Eya ta ele be nyanya be wò dɔwɔɖuia te ŋu na nèle agbanɔamedzi vevi sia si Mawu na wò gbɔ kpɔm la nakpe ɖe ŋuwò nàkpɔ ŋudzedze ɖe dɔa ŋu, eye wòana dzidzeme wò togbɔ be ɖewohĩ manɔ alea le wò dɔwɔhati bubuwo ya gome o hã.\n12. Mɔ kawo nu wòɖea vi na mí le ne míedoa vevie nu heɖia anukware le dɔ me?\n12 Ele be míanye veviedonulawo kple anukwareɖilawo. Veviedodonu le dɔ me kple agbagbadzedze be míawɔ dɔa nyuie ate ŋu ahe yayra geɖe vɛ na mí. Zi geɖe la, dɔtɔwo dea asixɔxɔ gã aɖe dɔwɔla siwo doa vevie nu eye wobi ɖe dɔa me la ŋu. (Lododowo 12:24; 22:29) Esi míenye Kristotɔ vavãwo ta la, ele vevie be míanye anukwareɖilawo hã—mele be míafi míaƒe dɔtɔ ƒe ga, dɔwɔnuwo, alo ɣeyiɣi o. (Efesotɔwo 4:28) Míekpɔe le ta si do ŋgɔ me be viɖe geɖe dona tso anukwareɖiɖi me. Wokana ɖe dɔwɔla si ɖia anukware la dzi. Míaƒe dɔtɔ ɖade dzesi míaƒe veviedodonu kple anukwareɖiɖi o, meɖade dzesii o, míaƒe dzi adze eme le esi “dzitsinya nyui” le mía si eye míenya be míele mía Mawu si míelɔ̃ vevie ƒe lɔlɔ̃nu wɔm ta.—Hebritɔwo 13:18; Kolosetɔwo 3:22-24.\n13. Nu kawoe ate ŋu ado tso eme ne míeɖoa kpɔɖeŋu nyui le dɔwɔƒe?\n13 Ele be míanya be míaƒe agbenɔnɔ ate ŋu ana amewo nakafu Mawu. Ne míenɔa agbe nyui le míaƒe dɔwɔƒe abe ale si wòdze Kristotɔwo ene la, amewo dea dzesii. Nu kae ado tso eme? Esia ana “[míaɖo] atsyɔ̃ na Mawu, mía Xɔla, ƒe nufiafia la.” (Tito 2:9, 10) Nyateƒee, míaƒe agbe nyui nɔnɔ ate ŋu ana amewo nakpɔ atsyɔ̃ si gbegbe le míaƒe tadedeagu ŋu la adze sii eye wòadzro wo. Wò ya bu ale si nàse le ɖokuiwò me ne wò dɔwɔhati aɖe va le nyateƒea srɔ̃m le kpɔɖeŋu nyui si nèɖona le dɔwɔƒe ta la ŋu kpɔ! Gawu la, ɖe teƒeɖoɖo aɖe galolo wu nyanya be wò agbe nyui nɔnɔ hea kafukafu vanɛ na Yehowa hedoa dzidzɔ na eƒe dzia?—Xlẽ Lododowo 27:11; 1 Petro 2:12.\nALE SI MÍABU NUWO ŊU NYUIE LE DƆWƆÐUI TIATIA ME\n14-16. Ne ehiã be míawɔ nyametsotso le dɔwɔɖui ŋu la, nya vevi kawo ŋue wòle be míade ŋugble le?\n14 Biblia meyɔ dɔwɔɖui siwo katã sɔ kple esiwo mesɔ o, eye mewɔ esia ŋuti se kukluiwo hã o. Gake ema mefia be míate ŋu awɔ dɔ ɖe sia ɖe ƒomevi faa o. Ŋɔŋlɔawo ate ŋu akpe ɖe mía ŋu míatia dɔwɔɖui si sɔ, si aɖe vi, eye wòadze Mawu ŋu ahaƒo asa na esiwo madze eŋu o. (Lododowo 2:6) Nya vevi eve aɖewo li, siwo ŋu wòle be nàde ŋugble le ne èle nyametsotso wɔm le dɔwɔɖui ŋu.\n15 Ðe dɔ sia wɔwɔ ana mawɔ nane si ŋu woƒo nu tsi tre ɖo le Biblia mea? Mawu ƒe Nya la tsi tre ɖe fififi, aʋatsokaka, kple legbawo wɔwɔ ŋu. (2 Mose 20:4; Dɔwɔwɔwo 15:29; Efesotɔwo 4:28; Nyaɖeɖefia 21:8) Ele be míaƒo asa na dɔwɔɖui ɖe sia ɖe si ana míawɔ nu siawo tɔgbi. Míaƒe lɔlɔ̃ na Yehowa mana mɔ mí be míalɔ̃ axɔ dɔ si abia be míaƒo mía ɖokui ɖe nuwɔna siwo dzi Mawu meda asi ɖo o la me gbeɖe o.—Xlẽ 1 Yohanes 5:3.\n16 Ðe dɔ sia wɔwɔ ana makpe asi ɖe nuwɔna gbegblẽ aɖe ŋu alo adoe ɖe ŋgɔa? Bu kpɔɖeŋu sia ŋu kpɔ. Menye nu gbegblẽe wònye be Kristotɔ nawɔ dɔ abe telefon kaƒoƒoxɔla ene le dɔwɔƒe aɖe o. Ke ne lotodaƒee wòva kpɔ dɔ ma le ɖe? Ele eme be eƒe dɔa mabia be wòada loto na amewo tẽe o ya. Gake ɖe dɔwɔwɔ le afi ma manye asikpekpe ɖe tsatsadada, si nye nu si ŋu Mawu ƒe Nya tsi tre ɖo, ŋu oa? (Efesotɔwo 5:3-5) Esi míelɔ̃ Yehowa ta la, míadi gbeɖe be míawɔ dɔ le afi si wowɔa nu siwo ŋu Ŋɔŋlɔawo tsi tre ɖo le o.\n17. (a) Nu kawo ŋue wòle be míabu nyuie ne míele dɔ si míawɔ ŋuti nyametsotso wɔm? (Kpɔ aɖaka si nye “ Ðe Wòasɔ Be Mawɔ Dɔ Sia?”) (b) Aleke míaƒe dzitsinya ate ŋu akpe ɖe mía ŋu míawɔ nyametsotso siwo dzea Mawu ŋu?\n17 Míate ŋu akpɔ ta na dɔwɔɖui ŋu nya siwo fɔna ɖe te ne míede ŋugble tso biabia vevi eve siwo dze le memama 15 kple 16 me la ŋu nyuie. Hekpe ɖe eŋu la, nu bubu aɖewo li siwo ŋu wòle be míabu nyuie ne míele dɔwɔɖui ŋuti nyametsotsowo wɔm. * Mele be míakpɔ mɔ be kluvi nuteƒewɔlaa naŋlɔ mɔfiame siwo akpɔ nɔnɔme ɖe sia ɖe si ate ŋu ado mo ɖa gbɔ la ɖi na mí o. Nɔnɔme siawo mee wòahiã be míawɔ nuŋububu nyuie ŋu dɔ le. Abe ale si míesrɔ̃e le Ta 2 lia me ene la, ele be míana hehe míaƒe dzitsinya to Mawu ƒe Nya la sɔsrɔ̃ kple agbenɔnɔ ɖe enu gbe sia gbe dzi. Ne míena hehe míaƒe “nugɔmeseseŋutetewo to wo zazã me” alea la, awɔe be míaƒe dzitsinya akpe ɖe mía ŋu míawɔ nu siwo dzea Mawu ŋu ale be míayi edzi anɔ eƒe lɔlɔ̃ la me.—Hebritɔwo 5:14.\nÐE WÒASƆ BE MAWƆ DƆ SIA?\nGɔmeɖose: “Miwɔ nuwo katã hena Mawu ƒe kafukafu.”—1 Korintotɔwo 10:31.\nÐe dɔ sia wɔwɔ ana mawɔ nane si ŋu Mawu ƒe Nya la tsi tre ɖo tẽea?—2 Mose 20:13-15.\nÐe dɔ sia wɔwɔ anye asikpekpe ɖe nuwɔna gbegblẽ aɖe ŋua?—Nyaɖeɖefia 18:4.\nKpekpeɖeŋunana amegbetɔwo ƒe dɔ si ŋu Ŋɔŋlɔawo metsi tre ɖo o koe wònyea?—Dɔwɔwɔwo 14:16, 17.\nNu kae dɔa wɔwɔ agblẽ le ame bubuwo ŋu; ɖe wòaɖe fu na amewo ƒe dzitsinya?—Romatɔwo 14:19-22.\nNe medzo le nye ƒomea gbɔ yi ɖale dɔ wɔm le dukɔ bubu aɖe me ɖe, nu kae wòate ŋu agblẽ le wo ŋu le gbɔgbɔ me kple seselelãme gome?—Efesotɔwo 5:28–6:4.\nALE SI MÍADA ASƆ LE DƆWƆNYAWO ME\n18. Nu ka tae dadasɔ be ŋutilãmedɔwo nagavu tsyɔ gbɔgbɔme tɔwo dzi o mele bɔbɔe o?\n18 Ale si míada asɔ be míaƒe ŋutilãmedɔwo nagavu tsyɔ gbɔgbɔme tɔwo dzi o mele bɔbɔe ‘le ŋkeke mamlɛ siawo siwo me nɔnɔ sesẽ’ la me o. (2 Timoteo 3:1) Dɔ kpɔkpɔ mele bɔbɔe kura o, eye agbagbadzedze be dɔ nagage le ame si o hã nye nya bubu. Mí Kristotɔ vavãwo míenyae be ele vevie be míawɔ dɔ sesĩe akpɔ míaƒe ƒome dzi. Gake ne míekpɔ nyuie o la, nu siwo míaƒe dɔa bia tso mía si, alo xexea ƒe ŋutilãmenudidi ƒe gbɔgbɔ, ate ŋu agblẽ nu le míaƒe gbɔgbɔmedɔwo ŋu. (1 Timoteo 6:9, 10) Eya ta mina míadzro ale si míawɔ ada asɔ me, eye esia akpe ɖe mía ŋu míakpɔ “nu siwo le vevie wu” adze sii.—Filipitɔwo 1:10.\n19. Nu ka ta wòle be míaɖo ŋu ɖe Yehowa ŋu bliboe, eye nu kae kaka ɖe eyama dzi ana míaƒo asa na?\n19 Ðo ŋu ɖe Yehowa ŋu bliboe. (Xlẽ Lododowo 3:5, 6.) Ame ka ŋue míagate ŋu aɖo ŋu ɖo wu eyama? Eyae léa be na mí. (1 Petro 5:7) Enya nu siwo hiã mí la nyuie wu mía ŋutɔwo gɔ̃ hã, eye eƒe alɔ meto ɖe eme o. (Psalmo 37:25) Eya ta anyo be míawɔ ɖe eƒe Nya la me ŋkuɖodzinya siawo dzi be: “Mina miaƒe agbenɔnɔ navo tso galɔlɔ̃ me, eye nu siwo le mia si fifia la nadze mia ŋu. Elabena [Mawu gblɔ] be: ‘Nyemaɖe asi le ŋuwò akpɔ o, eye nyemagblẽ wò ɖi hã akpɔ o.’” (Hebritɔwo 13:5) Ame geɖe siwo le ɣeyiɣiawo katã ƒe subɔsubɔdɔa wɔm la ate ŋu aɖo kpe edzi be Mawu kpɔa míaƒe agbemenuhiahiãwo gbɔ na mí. Ne míeka ɖe Yehowa dzi bliboe be alé be na mí la, míatsi dzimaɖi fũu akpa ɖe ale si míawɔ akpɔ míaƒe ƒomea dzi ŋu o. (Mateo 6:25-32) Míaɖe mɔ gbeɖe be míaƒe ŋutilãmedɔwo navu tsyɔ gbɔgbɔmedɔwo, abe gbeƒãɖeɖe nya nyuia kple kpekpeawo dede ene dzi o.—Mateo 24:14; Hebritɔwo 10:24, 25.\n20. Nu kae wòfia be míana míaƒe ŋku nanɔ nu ɖeka ŋu, eye aleke nàwɔ esiae?\n20 Na wò ŋku nanɔ nu ɖeka ŋu. (Xlẽ Mateo 6:22, 23.) Be míaƒe ŋku nanɔ nu ɖeka ŋu fia be míaganɔ nu geɖewo yome tim le agbe me o. Kristotɔwo nana woƒe ŋku nɔa nu ɖeka, si nye Mawu ƒe lɔlɔ̃nu wɔwɔ, ŋu. Ne míeto ŋku gã o la, esia akpe ɖe mía ŋu be míaƒo asa na dɔ gã dɔ gãwo kple nu gã nu gãwo didi. Nenema kee nu yeye sia nu yeye si gato ƒeƒle, si boblodolawo nana wòdzena abe wohiã godoo hafi ame nakpɔ dzidzɔ le agbe me ene, ƒe mɔ̃ maɖe mí o. Ke aleke nàwɔ ana wò ŋku nanɔ nu ɖeka ŋu? Dze agbagba nàtsri nugbanadodo madzemadzee. Mègatsɔ ŋutilãmenu gbogbowo do agba na ɖokuiwò ne woaxɔ ɣeyiɣi geɖe le asiwò o. Wɔ ɖe Biblia ƒe aɖaŋuɖoɖo be míana “nuɖuɖu kple nudodo” si le mía si nadze mía ŋu la dzi. (1 Timoteo 6:8) Dze agbagba ɖe sia ɖe nànɔ agbe tsɛ.\n21. Nu ka tae wòle be míatsɔ nu siwo le vevie wu aɖo nɔƒe gbãtɔ le agbe me, eye nu kae wòle be wòaxɔ nɔƒe gbãtɔ?\n21 Na gbɔgbɔmenuwo naxɔ nɔƒe gbãtɔ ɣeawokatãɣi. Esi wònye nu ʋɛ aɖewo koe míate ŋu akpɔ asinu awɔ gbe sia gbe ta la, ehiã be míatsɔ nu siwo le vevie wu aɖo nɔƒe gbãtɔ. Ne menye nenema o la, nu siwo mehiã boo o ate ŋu axɔ míaƒe ɣeyiɣiwo katã ahavu tsyɔ nu siwo le vevie wu la dzi. Nu kae wòle be míatsɔ aɖo nɔƒe gbãtɔ le agbe me? Ame geɖe siwo le xexea me tsɔa suku kɔkɔ dede, si wokpɔa mɔ be ana yewoava kpɔ dɔ gã awɔ le nuɖoanyi sia me la ɖoa nɔƒe gbãtɔ le agbe me. Gake Yesu xlɔ̃ nu eyomedzelawo be woayi edzi anɔ “Fiaɖuƒe la kple Mawu ƒe dzɔdzɔenyenye dim gbã.” (Mateo 6:33) Ɛ̃, Mawu ƒe Fiaɖuƒeae mí Kristotɔ vavãwo míetsɔ ɖoa nɔƒe gbãtɔ. Ele vevie be ale si míenɔa agbee—tiatia siwo míewɔna, taɖodzinu siwo míeminyana, kple nu siwo me míeƒoa mía ɖokui ɖo—naɖee afia be Fiaɖuƒea kple Mawu ƒe lɔlɔ̃nu wɔwɔ le vevie na mí wu ŋutilãmenuwo kple dɔwɔɖuinyawo.\n“NYAMETSOTSO SI MEWƆ NA MELE DZIDZƆ KPLE DZIDZEME KPƆM LE AGBE ME”\n“Mekpɔ dzidzedze geɖe le nye sukunusɔsrɔ̃ me, eye mɔnukpɔkpɔ su asinye mede suku xɔŋkɔ aɖe le New York City femaxee. Nye sukunufialawo ƒoe ɖe nunye be matia yunivɛsiti xɔŋkɔwo dometɔ geɖe bene mate ŋu akpɔ mɔ le wo dometɔ aɖe me godoo. Yunivɛsiti siawo dometɔ ʋɛ aɖewo mia asim, eye esiwo xɔ ŋkɔ wu le United States la dometɔ ɖeka gblɔ be mava de sukua femaxee gɔ̃ hã. Gake meva tso nya me be nyemayi o, le susu eve aɖewo ta. Mekpɔe be dzodzo le aƒe me ava nɔ sukukpodzi ate ŋu akplɔm ade agbe si mesɔ o nɔnɔ me, eye medi vevie hã be mawɔ mɔɖeɖedɔa.\n“Mele mɔɖeɖedɔa wɔm ƒe 20 kple edzivɔe nye sia. Meƒoa ɖokuinye ɖe subɔsubɔdɔa ƒe akpa vovovowo me—mesubɔna le afi si dɔa hiã le geɖe wu, mekpea asi ɖe Fiaɖuƒe Akpata tutudɔwo ŋu, eye mekpɔa gome le kpekpeɖeŋunana ame siwo dzi afɔku dzɔ ɖo me. Fifia mɔnukpɔkpɔ su asinye mele kpekpeɖeŋu nam le dutagbedolawo ƒe ƒuƒoƒo aɖe me le New York City.\n“Ne metrɔ kpɔ megbe la, mekpɔnɛ be Yehowa yram geɖe ŋutɔ le ɣeyiɣiawo katã ƒe subɔsubɔdɔ si wɔm mele ta. Nyametsotso si mewɔ na mele dzidzɔ kple dzidzeme kpɔm le agbe me. Nyematsɔ nuteƒekpɔkpɔ siwo su asinye kple xɔlɔ̃ siwo medze la aɖɔli nu bubu aɖeke o.”—Zenaida.\nDƆ SESẼ WƆWƆ LE SUBƆSUBƆDƆA ME\nNe míetsɔ gbeƒãɖeɖedɔa ɖo nɔƒe gbãtɔ le agbe me la, esia afia be míelɔ̃ Yehowa\n22, 23. (a) Dɔ kae nye vevitɔ si wode asi na Kristotɔ vavãwo, eye aleke míaɖee afia be dɔ sia le vevie na mí? (Kpɔ aɖaka si nye “ Nyametsotso Si Mewɔ Na Mele Dzidzɔ Kple Dzidzeme Kpɔm Le Agbe Me.”) (b) Nu kae nèɖo kplikpaa be yeawɔ ku ɖe wò dɔwɔɖui ŋu?\n22 Esi míenya nyuie be nuɖoanyi sia ƒe nuwuwu tu aƒe ta la, míenana míaƒe susu nɔa dɔ si wode asi na mí Kristotɔ vavãwo, si nye gbeƒãɖeɖe kple nusrɔ̃lawo wɔwɔ, koŋ ŋu. (Mateo 24:14; 28:19, 20) Míedi be míawɔ agbeɖeɖedɔ sia veviedodotɔe abe ale si míaƒe Kpɔɖeŋuɖola, Yesu, wɔe ene. Aleke míaɖee afia be dɔ sia le vevie na mí? Mawu ƒe amewo dometɔ akpa gãtɔ tsɔ dzi blibo le dɔ sia wɔm abe gbeƒãɖelawo ene le hameawo me. Ame aɖewo hã trɔ asi le woƒe nɔnɔmewo ŋu be woasubɔ abe mɔɖelawo alo dutanyanyuigblɔlawo ene. Esi dzila geɖe kpɔ gbɔgbɔmetaɖodzinuwo ɖoɖo ƒe vevienyenye dze sii ta la, wode dzi ƒo na wo viwo be woatsɔ ɣeyiɣiawo katã ƒe subɔsubɔdɔa awɔ woƒe agbemedɔe. Ðe Fiaɖuƒegbeƒãɖela veviedonula siawo kpɔa dzidzɔ le dɔ sesẽ siwo wowɔna le subɔsubɔdɔa me mea? Ɛ̃, wokpɔnɛ! Luʋɔ blibo tsɔtsɔ subɔ Yehowa ye nye mɔ vevitɔ si dzi míato akpɔ dzidzɔ, dzidzeme, kple yayra siwo wu gbɔgblɔ.—Xlẽ Lododowo 10:22.\n23 Ele be mía dometɔ geɖe nawɔ ŋutilãmedɔ gaƒoƒo geɖe hafi ate ŋu akpɔ ƒomea ƒe nuhiahiãwo gbɔ. Ðo ŋku edzi be Yehowa di be míakpɔ dzidzɔ le míaƒe dɔ sesẽ wɔwɔ me. Ne míena míaƒe nuŋububu sɔ kple etɔ, eye míetsɔ gɔmeɖose siwo wòna mí wɔ dɔe la, míate ŋu akpɔ dzidzeme geɖe le míaƒe dɔwɔwɔwo me. Ke hã, mina míaɖoe kplikpaa be míagana míaƒe dɔwɔɖui nahe míaƒe susu ɖa le dɔ vevitɔ, si nye Mawu ƒe Fiaɖuƒe ŋuti nya nyuia gbɔgblɔ, dzi o. Ne míena dɔ vevitɔ sia xɔ nɔƒe gbãtɔ le míaƒe agbe me la, aɖee afia be míelɔ̃ Yehowa, eye esia ana míanɔ eƒe lɔlɔ̃ la me ɖaa.\n^ mm. 17 Àte ŋu akpɔ nu siwo ŋu wòle be míade ŋugble le tso dɔwɔɖui ŋu la ŋuti numedzodzro deto le Gbetakpɔxɔ, April 15, 1999, axa 28-30, kple yevugbe me tɔ, July 15, 1982, axa 26.


Agbebolo La—Èɖɔe Kpɔa?\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Maltese Maya Moore Nepali Norwegian Nyaneka Nzema Ossetian Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Turkish Twi Ukrainian Umbundu Uzbek Vietnamese Xhosa Yoruba Zande Zulu\nDƆ NƆ modzakatsaɖilawo wum. Woƒe tsatsa le Betlexem blemadu la ƒe teƒeteƒewo na dɔ nɔ wo wum vevie, eye wodi be yewoaɖɔ dua me nuɖuɖu aɖe kpɔ. Wo dometɔ ɖeka kpɔ nuɖuɖudzraƒe aɖe si me wodzraa nuɖuɖu vivi aɖe si nye falafel le; enye abolo si woyɔna be pita bread si me wotsɔa azi ƒomevi aɖe si wotu hekpe ɖe timati, sabala, kple amagbe bubuwo ŋu denɛ. Nuɖuɖu vivi sia na ŋusẽ gaɖo wo ŋu woyi woƒe tsaɖiɖia dzi.\nNu si tsaɖila mawo menya o ye nye be abolo ma ɖuɖue anya nye nuteƒekpɔkpɔ nyuitɔ si su wo si gbe ma gbe. Ŋkɔnya Betlexem gɔmee nye “Aboloƒeme,” eye wole abolo mèm le nuto ma me ƒe akpe nanewoe nye esia. (Rut 1:22; 2:14) Egbea, Pita bread le abolo siwo woɖuna wu le Betlexem la dome.\nƑe akpe ene kloe ye nye esia, le teƒe aɖe si medidi boo tso Betlexem ƒe anyiehe o la, Abraham srɔ̃, Sara, mè “abolo” dzodzoe tsɔ ɖo kplɔ̃ na amedzro etɔ̃ siwo womenɔ mɔ kpɔm na o. (1 Mose 18:6, NW) Anɔ eme be “wɔ memee” si Sara tsɔ mè aboloae la nye esi wotsɔ ƒo, alo lu si woyɔna be emmer la tu. Ehiã be Sara namè aboloa kaba, eye ɖewohĩ kpe dzodzoewo dzie wòmèe le.—1 Fiawo 19:6.\nAbe ale si ŋutinya sia ɖee fia ene la, Abraham ƒe ƒomea ŋutɔe mèa woƒe abolo. Esi wonye tsatsalawo ta la, anɔ eme be Sara kple eƒe dɔlanyɔnuwo metea ŋu mèa abolo le abolokpo siwo tɔgbi wozãna esime wonɔ Ur afi si Sara tso la me o. Nuku siwo wɔna le nutoa me lae wòtsɔna tua wɔe. Dɔ sesẽ ŋutɔe esia anye be woatsɔ té sue, kple ɖewohĩ to kple tati, si woate ŋu atsɔ azɔ mɔe la atu wɔe.\nƑe alafa ene megbe la, Mose ƒe Sea gblɔ be mele be woaxɔ té kple tévi awɔbae le ame si o, elabena eya nue amea anɔ ‘agbe’ ɖo. (5 Mose 24:6) Mawu bua té nu vevii ŋutɔ, elabena eya manɔmee la, ƒomea mate ŋu akpɔ woƒe gbe sia gbe bolo o.—Kpɔ aɖaka si nye “ Gbe Sia Gbe Wɔtutu Kple Abolomeme Le Biblia Ŋlɔɣiwo.”\nABOLO DOA ŊUSẼ AMEGBETƆ ƑE DZI\nŊɔŋlɔawo yɔ abolo ŋkɔ zi alafa geɖe, eye Biblia ŋlɔlawo yɔa abolo ɖe nuɖuɖu teƒe zi geɖe. Yesu ɖee fia be Mawu subɔlawo ate ŋu ado gbe ɖa kple kakaɖedzi be: “Na míaƒe abolo si asu mía nu egbe la mí.” (Mateo 6:11) Le kpukpui sia me la, “abolo” le tsitre ɖi na nuɖuɖu, eye Yesu le eɖem fia be míate ŋu aɖo ŋu ɖe Mawu ŋu be wòana míaƒe gbe sia gbe nuɖuɖu mí.—Psalmo 37:25.\nGake nane li si gale vevie wu abolo, alo nuɖuɖu. Yesu gblɔ be: “Mele be ame nanɔ agbe ɖe abolo ɖeɖe ko ŋu o, ke boŋ ɖe nya sia nya si dona tso Yehowa ƒe nu me ŋu.” (Mateo 4:4) Eƒe nya sia he susu yi ɣeyiɣi si me wòhiã be Israel viwo nakpɔ Mawu si nu bliboe hena woƒe nuhiahiãwo la dzi. Esia dze egɔme ɣeyiɣi kpui aɖe le woƒe ʋuʋu tso Egipte megbe. Wonɔ Sinai Gbedadaƒo anɔ abe dzinu ɖeka ene ye nye ema, eye woƒe nuɖuɖuwo nɔ vɔvɔm. Esi wonɔ vɔvɔ̃m be dɔ ava wu yewo yewoaku le dzogbenyigba ma dzi ta la, woli liʋiliʋi be: “Míeɖua abolo ɖia ƒo” esime míenɔ Egipte.—2 Mose 16:1-3.\nÐikeke mele eme o be abolo viviwo nɔ Egipte. Le Mose ƒe ɣeyiɣia me la, aboloƒola bibiwo mèa abolo kple akpɔnɔvivi ƒomevi vovovowo na Egiptetɔwo. Gake Yehowa meɖoe be yeagblẽ yeƒe amewo ɖi abolodɔ nawu wo o. Edo ŋugbe be: “Kpɔ ɖa mana abolo nadza tso dziƒo na mi.” Eye kaka ŋu nake la, wokpɔ abolo sia si dza tso dziƒo la ŋdi kanya; enye “nu sue nogonogoewo,” si ƒe dzedzeme le abe kpetsi wluiwluiwo ene. Esi Israel viwo kpɔe zi gbãtɔ la, wobia be: “Nu kae nye esi?” Mose gblɔ na wo be: “Esiae nye abolo, si Yehowa na mi, be miaɖu.” Woyɔe be mana, * eye wonɔ agbe ɖe abolo sia nu ƒe 40 sɔŋ.—2 Mose 16:4, 13-15, 31.\nMana sia si Mawu na Israel viwo nukutɔe la anya wɔ dɔ ɖe wo dzi le gɔmedzedzea. Evivina ‘abe abolo gbabɛ si me wode anyitsii ene,’ eye wòsɔ gbɔ ade ame sia ame nu. (2 Mose 16:18) Gake ɣeyiɣi aɖe megbe la, nuɖuɖu vovovo siwo woɖuna le Egipte tsã la va nɔ wo dzrom. Woto nyatoƒoe be: “Naneke mele afi sia o, negbe mana sia ko kpɔm míele.” (4 Mose 11:6) Emegbe wodo dziku gblɔ be: “Nuɖuɖu vlo sia le ŋu nyɔm na mí.” (4 Mose 21:5) Mlɔeba la, “dziƒobolo” la megava dze wo ŋu o eye wònyɔ ŋu na wo.—Psalmo 105:40.\nEme kɔ ƒãa be ate ŋu adzɔ bɔbɔe be woabu abolo kple nu bubu geɖewo nu tsɛe. Gake Biblia ƒo nu tso abolo tɔxɛ aɖe si mele be míado vloe gbeɖe o la ŋu. Abolo sia si Yesu tsɔ sɔ kple mana si Israel viwo do vloe la ate ŋu ana yayra mavɔwo nasu ame si.\nYesu gblɔ na eƒe nyaselawo be: “Nyee nye agbebolo la. Mia tɔgbuiwo ɖu mana le gbedadaƒo, ke hã, woku. Esiae nye abolo si ɖi tso dziƒo va, bene ame sia ame naɖu eƒe ɖe, be wòagaku o. Nyee nye agbebolo si ɖi tso dziƒo va; ne ame aɖe ɖua abolo sia ƒe ɖe la, anɔ agbe tegbee; eye le nyateƒe me la, abolo si mana ɖe xexea ƒe agbe ta lae nye nye ŋutilã.”—Yohanes 6:48-51.\nAle si Yesu ƒo nu tso “abolo” kple “ŋutilã” ŋu le kpɔɖeŋunyagbɔgblɔ nu la me mekɔ na eƒe nyaselawo dometɔ geɖe o. Gake kpɔɖeŋua sɔ ŋutɔ. Yudatɔwo nɔa agbe ɖe abolo ŋutɔŋutɔ nu gbe sia gbe, abe ale si ko Israel viwo nɔ agbe ɖe mana nu le gbeadzi ƒe 40 ene. Togbɔ be mana la nye nunana tso Mawu gbɔ hã la, mena eɖulawo nɔ agbe tegbee o. Gake Yesu ƒe vɔsaa ya ana agbe mavɔ nasu ame siwo xɔ eyama dzi se la si. Eyae nye “agbebolo la” vavã.\nNe dɔ le wuwòm la, ɖewohĩ èdia abolo aɖe ɖuna. Eye anɔ eme be èdaa akpe na Mawu ɖe wò ‘gbe sia gbe bolo’ ta. (Mateo 6:11, The New English Bible) Ele eme be nuɖuɖu vivi doa dzidzɔ na mí, gake negadzɔ gbeɖe be míado kpo asixɔxɔdede “agbebolo la,” si nye Yesu Kristo, ŋu o.\nTo vovo na Israel vi siwo nɔ anyi le Mose ŋɔli siwo mekpɔa ŋudzedze ɖe nu ŋu o la, aleke míawo ya míate ŋu aɖee afia be míebua abolo xɔasi sia nu tsɛe o? Yesu gblɔ be: “Ne mielɔ̃am la, ekema miawɔ nye sewo dzi.” (Yohanes 14:15) Ne míewɔa Yesu ƒe sewo dzi la, ke mɔkpɔkpɔ li be míaɖu abolo kple dzidzɔ yi ɖe mavɔmavɔ me.—5 Mose 12:7.\n^ mm. 10 Anɔ eme be Hebrigbe me nya “man hu’?” si gɔmee nye “nu kae nye esi?” la mee woɖe ŋkɔnya “mana” tsoe.\nGbe Sia Gbe Wɔtutu Kple Abolomeme Le Biblia Ŋlɔɣiwo\nWɔtutu. Zi geɖe la, nyɔnuwo tua wɔ le té dzi, eye emae nye dɔ siwo wowɔna le ŋdi me la dometɔ ɖeka. (Lododowo 31:15; Mateo 24:41) Le blemafofowo ŋɔli la, lu si ƒe agble amewo dena zi geɖee nye esi woyɔna be emmer, eye menɔa bɔbɔe be woaɖe tsro le lu sia ƒomevi ŋu o. Esia wɔnɛ be dɔa sesẽna, elabena ebia be woatoe le to me alo atui le té dzi. Gake gbã la, wokɔna lua ɖe tsi me, eyome wotonɛ, eye wosianɛ ɖe ŋdɔgbe. Emegbe wotsranɛ be woaɖe tsroa ɖa hafi adze etutu gɔme.\nWɔ si ade na ƒomea tutu tea ŋu xɔa gaƒoƒo geɖe, eye le Biblia ŋlɔɣiwo la, enye nu si bɔ be woase “tetutu ƒe ɖiɖi” le duwo me. (Yeremiya 25:10) Wova nɔ té gã siwo lãwo trona la hã zãm le wɔtutu me, eye zi geɖe la, wɔtula ye tunɛ, ke menye srɔ̃nyɔnu ye o.—Mateo 18:6.\nAbolomeme. Dɔ si kplɔa wɔtutu ɖoe nye abolomeme. Srɔ̃nyɔnu la kɔa tsi ɖe wɔa dzi tsɔ wɔa amɔe, eyome wòtsɔnɛ mèa aboloe. (1 Mose 18:6) Le aƒe aɖewo me la, ɖeko womèa aboloa le kpe dzodzoewo dzi; ame bubuwo hã mènɛ le abolokpo suewo me. (3 Mose 2:4; Yesaya 44:15) Ame ŋkutawo abe Faraowo ene nana aboloƒola bibiwo mèa woƒe abolowo na wo, gake ɣeyiɣi aɖewo megbe la, dumevi dzrowo gɔ̃ hã tea ŋu ƒlea abolo le aboloƒolawo gbɔ ɖuna. (1 Mose 40:17; 1 Samuel 8:13; Yesaya 55:2) Le Yeremiya ŋɔli la, teƒe aɖe nɔ Yerusalem si woyɔna be “aboloƒolawo ƒe ablɔ me,” eye woyɔ du ma me xɔ tsralawo dometɔ ɖeka be “kpoxɔ tsrala la” le Nexemiya ŋɔli.—Yeremiya 37:21; Nexemiya 12:38.


Nɔnɔme Nyui Siwo Ðea Vi Ɣesiaɣi—Nyateƒetoto\nBIBLIA ƑE MƆFIAME: ‘Ame ka adze Mawu ƒe agbadɔ me? Ame si fɔɖiɖi mele eƒe zɔzɔme ŋu o, ewɔa nu dzɔdzɔe, eye wòtoa nyateƒe le eƒe dzi me.’—Psalmo 15:1, 2.\nVIÐEAWO: Ame akpa gãtɔ dea asixɔxɔ nyateƒetoto kple anukwareɖiɖi ŋu. Gake ne mɔnukpɔkpɔ su ame si be wòato mɔ fitifiti aɖe dzi akpɔ viɖe evɔ ame aɖeke manya o ya ɖe? Ekema ekpo ɖe amea ƒe dzi, si nye ame si tututu wònye le ememe la gbɔ azɔ.\nRaquel si ƒlea dɔwɔnuwo na eƒe dɔwɔƒea gblɔ be: “Nudzrala aɖewo gblɔ nam be ne meƒle nu le yewo gbɔ la, yewoaɖe gaa dzi kpɔtɔ atsɔ na nye ŋutɔ. Wodo ŋugbe be yewoatsɔ ɖedzia ƒe akpa aɖe nam le esi teƒe be wòayi ɖe míaƒe dɔwɔƒea ƒe ŋkɔ me. Gake meɖo ŋku Biblia ƒe aɖaŋuɖoɖo aɖe si ku ɖe nyateƒetoto ŋu la dzi eye megbe. Nye dɔtɔ va see emegbe, eye wòva ka ɖe dzinye ŋutɔ.”\nNenye ɖe Raquel lɔ̃ xɔ ga ma la, anye ne ganyawo de edzi wu ɣeyiɣi kpui aɖe ya. Gake ne eƒe dɔtɔ va nya ya ɖe? Ðe Raquel agakpɔtɔ anɔ dɔa mea? Ke ne egabe yeadi dɔ bubu ya ɖe? Eye nu si gale vevie na Raquel wue nye eƒe dzitsinya kple bubu si le eŋu. “Ŋkɔ nyui xɔxɔ ƒo kesinɔnu geɖe ta, eye ŋudzedzekpɔkpɔ nyo wu klosalo kple sika.”—Lododowo 22:1.\nJessie nye dɔwɔla ɖianukware si ŋu ŋkɔ nyui le\nJessie nye nyateƒetola, ewɔ ŋkɔ nyui na eɖokui, eye esia na be eƒe dɔtɔ kana ɖe edzi. Aleke wòɖe vi nɛ? Eƒe dɔtɔ tsɔe ɖo dɔdzikpɔla le dɔa me eye wòtrɔ asi le Jessie ƒe dɔwɔɖoɖowo hã ŋu wòde edzi wu. Esia wɔe be wòkpɔa ɣeyiɣi geɖe wu ɖe srɔ̃a kple viawo kpakple eƒe mawusubɔsubɔ ŋu.\nNe dɔtɔ aɖewo le dɔwɔlawo dim la, wodia habɔbɔ siwo me tɔwo ɖia anukware be woawɔ dɔ na yewo. Le kpɔɖeŋu me, esi dɔwɔƒe aɖe si le Philippines ƒe amegã le dɔwɔlawo dim la, eŋlɔ agbalẽ ɖo ɖe Yehowa Ðasefowo ƒe alɔdzedɔwɔƒe si le du ma me be woana Ðasefowo nava wɔ dɔ le yewo gbɔ. Amegãa gblɔ be: “Wonye dɔ sesẽ wɔlawo, wotoa nyateƒe, eye wokua kutri hã.” Gake míatsɔ kafukafua na Yehowa Mawu, ame si fia mí be ‘míalé fu vɔ̃, eye míalɔ̃ nyui’ la boŋ.—Amos 5:15.\nƉoe Ɖe Amewo Ɖoe Ɖe Amewo Nɔnɔme Nyui Siwo Ðea Vi Ɣesiaɣi—Nyateƒetoto


Tu Lɔlɔ̃ Si Nu Metsina Gbeɖe O La Ðo\nGbetakpɔxɔ—Tata Si Míesrɔ̃na | December 2009\nGBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Romanian Russia Tokunɔgbe Samoan Setswana Shona Silozi Slovak Slovenian Sranantongo Swahili Tsonga Turkish Ukrainian Urdu\n‘Lɔlɔ̃ doa dzi le nuwo katã me. Lɔlɔ̃ nu metsina gbeɖe o.’—1 KOR. 13:7, 8.\n1. (a) Alekee amewo ƒoa nu tso lɔlɔ̃ ŋu zi geɖe? (b) Ame ka kple nu kawo koŋue ame geɖewo lɔ̃na?\nAMEWO gblɔa nya geɖe tso lɔlɔ̃ ŋu. Wokafua nɔnɔme sia hedoa vivi ɖe eŋu le hadzidziwo me. Lɔlɔ̃ nye amegbetɔ ƒe nuhiahiã vevi aɖe. Gake zi geɖe la, wozãnɛ le lɔlɔ̃gbalẽwo me nyakpakpawo kple esiwo woɖena fiana le sinimawo me la me, eye wole esiawo dometɔ gbogbo aɖewo dzram le asiwo me. Ke hã, ewɔ nublanui ŋutɔ be lɔlɔ̃ vavã si wòle be wòanɔ amewo si na Mawu kple wo haviwo la zu dze bu ɖe ama me. Míele nu siwo Biblia gblɔ be woadzɔ le ŋkeke mamlɛ siawo me la teƒe kpɔm. Amewo nye “ɖokuilɔ̃lawo, galɔ̃lawo, . . . ame siwo lɔ̃a dzidzɔkpɔkpɔ le esi teƒe be woalɔ̃ Mawu.”—2 Tim. 3:1-5.\n2. Nuxlɔ̃ame kae Biblia na mí ku ɖe lɔlɔ̃ si mesɔ o ŋu?\n2 Ŋutete le amegbetɔwo si be woalɔ̃ ame, ke hã, Mawu ƒe Nya la xlɔ̃ nu ku ɖe lɔlɔ̃ si mesɔ o la ŋu. Eye Biblia gblɔ nu si dzɔna ne lɔlɔ̃ ma ƒo ke ɖe ame ƒe dzi me. (1 Tim. 6:9, 10) Èɖo ŋku nya si apostolo Paulo ŋlɔ tso Dema ŋu la dzia? Togbɔ be Dema wɔ dɔ aduadu kple Paulo hã la, egblẽ Paulo ɖi le esi wòlɔ̃ nu siwo le xexea me ta. (2 Tim. 4:10) Apostolo Yohanes xlɔ̃ nu Kristotɔwo le afɔku sia tututu ŋu. (Mixlẽ 1 Yohanes 2:15, 16.) Xexe sia, eƒe mɔwo, kple emenu siwo nu gbɔna yiyi ge kpuie la lɔlɔ̃ tsi tsitre ɖe lɔlɔ̃ na Mawu kple nu siwo tso egbɔ la ŋu.\n3. Kuxi kae dze ŋgɔ mí, eye biabia kawoe esia fɔ ɖe te?\n3 Togbɔ be míele agbe le xexe sia me hã la, míenye eƒe akpa aɖeke o. Eya ta ele be míadze agbagba aƒo asa na lɔlɔ̃ ŋuti nukpɔsusu totro si le amewo si le xexea me. Ele vevie be míawɔ nu sia nu si míate ŋui be lɔlɔ̃ si mesɔ o nagakpɔ ŋusẽ ɖe mía dzi o. Ekema ame kawoe wòle be míatu lɔlɔ̃ si wotu ɖe gɔmeɖose dzi la ɖo na ahaɖee afia wo? Nu kawoe ate ŋu akpe ɖe mía ŋu be míatu lɔlɔ̃ si doa dzi le nuwo katã me, si nu metsina gbeɖe o la ɖo? Alekee lɔlɔ̃ sia tutuɖo ate ŋu aɖe vi na mí fifia kple le etsɔme siaa? Míehiã na nya siawo ƒe ŋuɖoɖo siwo wɔ ɖeka kple Mawu ƒe nukpɔsusu ale be woafia mɔ mí le agbe me.\nAle Si Míatu Lɔlɔ̃ Ðo Na Yehowa\n4. Aleke míenana míaƒe lɔlɔ̃ na Mawu tsina ɖe edzii?\n4 Be woatu nane ɖo ate ŋu afia be woadzrae ɖo ahalé be nɛ bene wòatsi nyuie. Bu agbledela aɖe si ku kutri dzobo anyigba hedzra edzi ɖo hafi ƒã nukuwo ɖe edzi ŋu kpɔ. Anɔ mɔ kpɔm be nukuawo natsi nyuie. (Heb. 6:7) Nenema kee wòle be míaƒe lɔlɔ̃ na Mawu hã nanɔ tsitsim ɖe edzii. Nu kae hiã hafi esia nanya wɔ? Ele be míadzra kpɔɖeŋunyigba nyui si nye míaƒe dzi, afi si woƒã Fiaɖuƒea ŋuti nyateƒea ɖo, la dzi ɖo. Míate ŋu awɔ esia to Mawu ƒe Nya la sɔsrɔ̃ veviedodotɔe me, bene míadzi eyama ŋuti sidzedze ɖe edzi. (Kol. 1:10) Kpekpeawo dede edziedzi kple gomekpɔkpɔ le wo me hã ana míaƒe sidzedze nadzi ɖe edzi. Ðe mía dometɔ ɖe sia ɖe le eƒe ŋutete katã ŋu dɔ wɔm be yeana yeƒe sidzedze nade to ɖe edzia?—Lod. 2:1-7.\n5. (a) Mɔ kawo dzie míate ŋu ato asrɔ̃ nu tso Yehowa ƒe nɔnɔme ɖedzesiwo ŋu? (b) Nya kae nàte ŋu agblɔ tso Mawu ƒe dzɔdzɔenyenye, nunya, kple ŋusẽ ŋu?\n5 Yehowa toa eƒe Nya la dzi ɖea eƒe amenyenye fiaa mí. Ne míesrɔ̃a Ŋɔŋlɔawo heyia edzi dzia Yehowa ŋuti sidzedze ɖe edzi la, míaƒe ŋudzedzekpɔkpɔ ɖe eƒe nɔnɔme ɖedzesiwo—eƒe dzɔdzɔenyenye, ŋusẽ, nunya, kple ƒo wo katã ta la, eƒe lɔlɔ̃ si ɖeke mesɔ kpli o—ŋu ade to ɖe edzi. Dzɔdzɔenyenye dzena le Yehowa ƒe mɔwo katã kple eƒe se deblibo la me. (5 Mose 32:4; Ps. 19:8) Míate ŋu ade ŋugble le nu siwo katã Yehowa wɔ la ŋu bene eƒe nunya deŋgɔ la nawɔ dɔ ɖe mía dzi. (Ps. 104:24) Xexe gbahoo la hã naa kpeɖodzi mí be Yehowae nye ŋusẽ triakɔ kple ŋusẽ mavɔ Dzɔtsoƒe.—Yes. 40:26.\n6. Alekee Mawu ɖe eƒe lɔlɔ̃ fia mí, eye dɔ kae esia wɔ ɖe dziwò?\n6 Nya kae míate ŋu agblɔ tso Mawu ƒe nɔnɔme vevitɔ, si nye lɔlɔ̃ ŋu? Ekeke eƒe nɔnɔme sia ɖe enu ale be wòɖea vi na mí katã. Eɖe lɔlɔ̃ sia fia esi wòtsɔ tafea na bena amegbetɔƒomea nakpɔ ɖeɖe. (Mixlẽ Romatɔwo 5:8.) Amegbetɔƒome bliboa tae woxe tafe sia ɖo, gake ame siwo kpɔa ŋudzedze ɖe Mawu ƒe lɔlɔ̃ɖeɖefia sia ŋu heɖenɛ fiana be yewoxɔ Via dzi se la koe wòaɖe vi na. (Yoh. 3:16, 36) Ele be ale si Mawu tsɔ Yesu na be wòanye avulévɔsa ɖe míaƒe nu vɔ̃wo ta la naʋã míawo hã be míalɔ̃e.\n7, 8. (a) Nu kae wòle be míawɔ atsɔ aɖee afia be míelɔ̃ Mawu? (b) Nɔnɔme kawoe Mawu ƒe amewo le akɔ kpem kple hafi gale eƒe seawo dzi wɔm?\n7 Alekee míate ŋu aɖee afia be míelɔ̃ Mawu ɖe nu siwo katã wòwɔ na mí la ta? Nya sia ƒe ŋuɖoɖo nyuitɔ si tso gbɔgbɔ me lae nye: “Nu si lɔlɔ̃ na Mawu fiae nye esi: be míawɔ eƒe seawo dzi; eye eƒe seawo menye agba o.” (1 Yoh. 5:3) Ɛ̃, lɔlɔ̃ na Yehowa Mawu ʋãa mí míewɔa eƒe seawo dzi. Esiae nye susu siwo ta míeɖia ɖase le eƒe ŋkɔa kple eƒe Fiaɖuƒea, si ɖea vi na amewo, ŋuti la dometɔ ɖeka. Ne míewɔnɛ tso dzi blibo me la, míeɖenɛ fiana be susu nyuiwo tae míewɔa Mawu ƒe seawo dzi ɖo.—Mat. 12:34.\n8 Mía nɔvi siwo le xexea me godoo la kua kutri wɔa Mawu ƒe seawo dzi, togbɔ be amewo metsɔa ɖeke le Fiaɖuƒe gbedeasia me o alo gbenɛ keŋkeŋ gɔ̃ hã. Ke hã, womenaa ta o, wonɔa woƒe subɔsubɔdɔa dzi be yewoawɔe ade goe. (2 Tim. 4:5) Nenema kee lɔlɔ̃ na Mawu ʋãa míawo hã míenana Mawu ŋuti sidzedze sua ame bubuwo si, hedzea agbagba be míanɔ eƒe se bubuawo katã hã dzi wɔm.\nNu Si Tae Míelɔ̃ Míaƒe Aƒetɔ Yesu Kristo Ðo\n9. Nu kawo mee Kristo do dzi le, eye nu kae ʋãe?\n9 Tsɔ kpe ɖe Mawu lɔlɔ̃ ŋu la, susu bubu geɖewo gali siwo ta míetua lɔlɔ̃ ɖo na Via hã. Togbɔ be míekpɔ Yesu kpɔ o hã la, zi ale si míele nu geɖe srɔ̃m tso eŋuti ko la, lɔlɔ̃ si le mía si nɛ la hã gadea to ɖe edzi. (1 Pet. 1:8) Nu siwo me Yesu do dzi le la dometɔ aɖewo ɖe? Esi wònɔ Fofoa ƒe lɔlɔ̃nu wɔm la, amewo lé fui dzodzro, ti eyome, tso enu alakpatɔe, hedzui. Eye wodo vloe le mɔ bubuwo hã nu. (Mixlẽ Yohanes 15:25.) Lɔlɔ̃ si le Yesu si na Fofoa ʋãe wòdo dzi le dodokpɔ mawo katã me. Eye lɔlɔ̃e ʋãe wòtsɔ eƒe agbe sa vɔe be wòanye tafe ɖe ame geɖewo ta.—Mat. 20:28.\n10, 11. Le nu si Kristo wɔ na mí ta la, nu kae wòle be wòanye míaƒe taɖodzinu?\n10 Ale si Yesu wɔ nui la wɔa dɔ ɖe mía dzi. Esi míele ŋugble dem le nu si Kristo wɔ na mí ŋu la, lɔlɔ̃ si le mía si na eyama gadea to ɖe edzi. Abe eyomedzelawo ene la, ele be wòanye míaƒe taɖodzinu be míatu lɔlɔ̃ si Kristo ɖe fia mí la tɔgbi ɖo ahalé eme ɖe asi, ale be míate ŋu ado dzi awɔ eƒe sedede si nye be míaɖi ɖase le Fiaɖuƒea ŋu na amewo ahawɔ wo woanye nusrɔ̃lawo la dzi.—Mat. 28:19, 20.\n11 Le esi Kristo ɖe lɔlɔ̃ ma fia amegbetɔƒome bliboa ta la, míesenɛ le mía ɖokui me be ele be míawɔ dɔ si wode mía si la ade goe hafi nuwuwua nava. (Mixlẽ 2 Korintotɔwo 5:14, 15.) Lɔlɔ̃ si le Kristo si la koŋ tae wòwɔ nu si wòle be wòawɔ bene Mawu ƒe tameɖoɖo na amegbetɔƒomea nava eme la de goe. Eye kpɔɖeŋu si Kristo gblẽ ɖi na mí be míadze yeƒe afɔɖoƒewo yome pɛpɛpɛ la ʋu mɔnukpɔkpɔ ɖi be Mawu ƒe tameɖoɖoa naɖe vi na mía dometɔ ɖe sia ɖe. Esia bia be míatu lɔlɔ̃ ɖo na Mawu bliboe ale si wòanya wɔ. (Mat. 22:37) Ne míewɔna ɖe Yesu ƒe nufiafiawo dzi heléa eƒe seawo me ɖe asi la, míeɖenɛ fiana be míelɔ̃e eye míeɖoe kplikpaa be míade Mawu ƒe dziɖulanyenye dzi le nɔnɔme ɖe sia ɖe me, abe ale si Yesu wɔe ene.—Yoh. 14:23, 24; 15:10.\nLɔlɔ̃ Ƒe Mɔ Si De Ŋgɔ Wu La Yome Titi\n12. Nu kae Paulo wɔnɛ esi wòƒo nu tso “mɔ aɖe si de ŋgɔ wu” la ŋu?\n12 Apostolo Paulo nye Kristo srɔ̃la. Esi wònye be edze Kristo ƒe afɔɖoƒewo yome pɛpɛpɛ ale si wòate ŋui ta la, dzi nɔ eƒo wòde dzi ƒo na nɔviawo be woasrɔ̃ ye. (1 Kor. 11:1) Togbɔ be Paulo xlɔ̃ nu Kristotɔ siwo nɔ Korinto be woayi edzi anɔ gbɔgbɔa ƒe nunana aɖewo siwo nɔ anyi le ƒe alafa gbãtɔ me, abe dɔdada kple gbegbɔgblɔ bubuwo dodo ene, dim vevie hã la, ena wonya be mɔ bubu aɖe si nyo wu la li si yome wòle be woati. Egblɔ le 1 Korintotɔwo 12:31 be: “Ke hã, mafia mɔ aɖe si de ŋgɔ wu la mi.” Nya siwo dze le kpukpui siwo kplɔe ɖo me la ɖee fia be mɔ si de ŋgɔ wu siae nye lɔlɔ̃. Gɔmesese ka nue wòde ŋgɔ wu le? Paulo yi edzi wɔ kpɔɖeŋu aɖe tsɔ ɖe nu si wòwɔnɛ la me. (Mixlẽ 1 Korintotɔwo 13:1-3.) Ne ŋutete deŋgɔwo le esi wòte ŋu wɔ nu gã geɖewo gake lɔlɔ̃ mele esi o la, viɖe kae wòanye? Maɖe vi aɖeke koŋ o! To Mawu ƒe gbɔgbɔa dzi la, ena nyateƒenya vevi sia dze ƒãa. Numekɔkɔ nyui ka gbegbee nye esi wòna si kpɔa ŋusẽ nyui ɖe mía dzi!\n13. (a) Nu kae nye ƒe 2010 ƒe mawunyakpukpuia? (b) Gɔmesese ka nue lɔlɔ̃ nu metsina gbeɖe o le?\n13 Eyome Paulo gblɔ nu si lɔlɔ̃ nye kple nu si menye o la na mí. (Mixlẽ 1 Korintotɔwo 13:4-8.) Azɔ gbɔ dzi ɖi nàdzro ɖokuiwò me akpɔe ɖa be aleke nèle agbe nɔm ɖe nudidi siawo nui hã. Lé ŋku ɖe nya mamlɛ siwo le kpukpui 7 lia me kple nya siwo le kpukpui 8 lia ƒe gɔmedzedze la koŋ ŋu. Afi ma gblɔ be: ‘Lɔlɔ̃ doa dzi le nuwo katã me. Lɔlɔ̃ nu metsina gbeɖe o.’ Esiae anye míaƒe ƒe 2010 ƒe mawunyakpukpuia. De dzesii be Paulo gblɔ le kpukpui 8 lia me be woava ɖe gbɔgbɔa ƒe nunanawo, siwo dome nyagbɔgblɔɖi kple gbegbɔgblɔ bubuwo dodo le—siwo ŋu dɔ wowɔ le Kristo hamea ƒe gɔmedzedze me—la ɖa. Esia fia be wo nu ayi. Gake lɔlɔ̃ ya anɔ anyi ɖaa. Yehowa nye lɔlɔ̃, eye eli tegbee. Eya ta lɔlɔ̃ nu mayi akpɔ gbeɖe o. Nɔnɔme sia ayi edzi anɔ anyi ɖaa le esi wònye mía Mawu mavɔ la ƒe nɔnɔme ta.—1 Yoh. 4:8.\nLɔlɔ̃ Doa Dzi Le Nuwo Katã Me\n14, 15. (a) Alekee lɔlɔ̃ ate ŋu akpe ɖe mía ŋu míado dzi le dodokpɔwo me? (b) Nu ka tae nɔviŋutsu ɖekakpui aɖe gbe tanana?\n14 Nu kae kpena ɖe Kristotɔwo ŋu be wodoa dzi le dodokpɔwo, nɔnɔme sesẽwo, kple kuxi ƒomevi ɖe sia ɖe si me wotona la me? Lɔlɔ̃ si wotu ɖe gɔmeɖose dzi la koŋ ye doa ŋusẽ wo. Lɔlɔ̃ sia bia nu geɖe wu míaƒe nunɔamesiwo tsɔtsɔ sa vɔe ko. Ebia hã be míalɔ̃ faa alé míaƒe fɔmaɖimaɖi me ɖe asi va se ɖe ku me gɔ̃ hã ɖe Kristo ta. (Luka 9:24, 25) De ŋugble tso Ðasefo siwo kpe fu le fuwɔamesaɖawo, dɔsesẽwɔsaɖawo, kple gaxɔwo me, le Xexemeʋa II wɔɣi kple emegbe siaa, ƒe nuteƒewɔwɔ me léle ɖe asi ŋu kpɔ.\n15 Esia ƒe kpɔɖeŋu nyui ɖekae nye esi ku ɖe ɖekakpui Ðasefo aɖe si ŋkɔe nye Wilhelm si tso Germany ŋu. Esi Nazitɔwo tso nya me be yewoada tui la, mena ta o, ke boŋ eyi edzi lé nuteƒewɔwɔ me ɖe asi. Eŋlɔ ɖe lɛta aɖe si wòŋlɔ tsɔ na kaklã eƒe ƒometɔwo me be: “Nu si le vevie wue nye be, míalɔ̃ Mawu abe ale si míaƒe Kplɔla Yesu Kristo de se na mí be míawɔe ene. Ne míele eƒe akpa dzi sesĩe la, aɖo eteƒe na mí.” Emegbe eƒe ƒomea me tɔ aɖe ƒe nya sia dze le Gbetakpɔxɔ aɖe me be: “Esime míaƒe ƒomea nɔ nɔnɔme sesẽawo me tom la, míekpɔa egbɔ be lɔlɔ̃ na Mawu xɔa nɔƒe gbãtɔ ɣesiaɣi.” Nɔnɔme sia kee nɔvi geɖe siwo le nɔnɔme sesẽwo me tom le gaxɔwo me le Armenia, Eritrea, South Korea, kple dukɔ bubu aɖewo me la ɖena fiana. Nɔvi siawo lé woƒe lɔlɔ̃ na Yehowa me ɖe asi sesĩe maʋamaʋãe.\n16. Nu kawo mee mía nɔvi siwo le Malawi la do dzi le?\n16 Le teƒe geɖewo la, dodokpɔ ƒomevi bubu aɖewo do mía nɔviwo ƒe xɔse kple dzidodo kpɔ. Le kpɔɖeŋu me, ƒe 26 sɔŋ la, Yehowa Ðasefo siwo le Malawi la kpe fu geɖe le nɔnɔme sesẽ siwo dziɖuɖu ƒe mɔxexe ɖe woƒe dɔa nu, tsitretsiɖeameŋu vevie, kple ŋutasẽnuwɔwɔ bubuwo he va wo dzi la me. Gake woɖo woƒe dzidodoa teƒe na wo. Esime wote wo yome titi la, Ðasefo 18,000 lɔƒoe nɔ dukɔa me. Gake le ƒe blaetɔ̃ megbe la, woƒe xexlẽme dzi ɖe edzi wu teƒe eve va ɖo 38,393 sɔŋ. Nu sia tɔgbi dzɔ le dukɔ bubuwo hã me.\n17. Nɔnɔme sesẽ kawoe ame siwo le ƒome siwo ma le subɔsubɔnyawo gome la doa goe, eye nu kae na wote ŋu doa dzi?\n17 Ele eme be zi geɖe la, menɔa bɔbɔe na Mawu ƒe amewo be woanɔ te ɖe tsitretsiɖeŋulawo ƒe amedzidzedzewo nu o ya. Gake ne Kristotɔ ɖekaɖekawo ƒe ƒometɔwoe tsi tsitre ɖe wo ŋu la, tenɔnɔ ɖe enu gasesẽna wu. Ame ƒe aƒemetɔwo alo eƒe ƒometɔ kplikplikpliwo ƒe tsitretsiɖeŋu ate ŋu aɖe fu nɛ vevie. Eye ɖe Yesu megblɔe ɖi be adzɔ alea oa? Ɛ̃, eye nu sia dzɔ ɖe ame geɖewo dzi vavã. (Mat. 10:35, 36) Ƒewuivi geɖewo do dzi le wo dzila dzimaxɔsetɔwo ƒe yometiti me. Wonyã wo dometɔ aɖewo gɔ̃ hã le aƒe me, gake Ðasefo aɖewo xɔ wo dɔmenyotɔe. Ame aɖewo dzilawo gbe nu le wo gbɔ gɔ̃ hã. Nu kae kpe ɖe ame siawo ŋu be wote ŋu do dzi le nu madzɔmadzɔ wɔwɔ ɖe wo ŋu alea me? Menye lɔlɔ̃ na nɔviwo ƒe habɔbɔa ta koe o, ke ƒo wo katã ta la, lɔlɔ̃ vavã si le wo si na Yehowa kple Via hã tae.—1 Pet. 1:22; 1 Yoh. 4:21.\n18. Alekee lɔlɔ̃ si doa dzi le nuwo katã me te ŋu kpena ɖe Kristotɔ srɔ̃tɔwo ŋu?\n18 Nɔnɔme bubu geɖewo hã li siwo me lɔlɔ̃ si doa dzi le nuwo katã me la kpena ɖe ame ŋu le. Le srɔ̃tɔwo dome la, lɔlɔ̃ kpena ɖe wo ŋu be wowɔa Yesu ƒe nya siawo dzi be: “Nu si Mawu bla ɖekae la, ame aɖeke negama eme o.” (Mat. 19:6) Ne srɔ̃tɔ Kristotɔwo le go dom ‘xaxawo le ŋutilã me’ la, ele be woaɖo ŋku edzi be Yehowa wɔa akpa vevi aɖe le yewoƒe srɔ̃ɖeɖea me. (1 Kor. 7:28) Eƒe Nya la gblɔ be ‘lɔlɔ̃ doa dzi le nuwo katã me,’ eye atsu kple asi siwo ɖea eƒe nɔnɔme sia fiana la dome te ŋu nɔa kplikplikpli, si wɔnɛ be woƒe srɔ̃ɖeɖea lia ke.—Kol. 3:14.\n19. Nu kae Mawu ƒe amewo wɔna ne dzɔdzɔmefɔkuwo dzɔ?\n19 Lɔlɔ̃ kpena ɖe mía ŋu míedoa dzi le nuwo katã me ne dzɔdzɔmefɔkuwo dzɔ. Aleae wòdzɔe esime anyigbaʋuʋu aɖe gblẽ nu le Peru, eye ahom sesẽ aɖe si wotsɔ ŋkɔ na be Katrina la hã gblẽ nu le United States ƒe ƒukɔme nuto aɖewo me vevie. Mía nɔvi geɖewo ƒe aƒewo gbã, eye woƒe nunɔamesiwo dome gblẽ le afɔku mawo me. Lɔlɔ̃ ʋã xexea me katã ƒe hamea me tɔwo wodzɔ nu geɖe tsɔ kpe asi ɖe wo ŋu, eye lɔlɔ̃nu faa dɔwɔlawo hã kpe asi ɖe woƒe aƒewo kple Fiaɖuƒe Akpatawo gbugbɔgatu dɔwo ŋu. Kpekpeɖeŋunana siawo nye kpeɖodzi be mía nɔviwo lɔ̃a wo nɔewo heléa be na wo nɔewo ɣesiaɣi le nɔnɔme ɖe sia ɖe me.—Yoh. 13:34, 35; 1 Pet. 2:17.\nLɔlɔ̃ Nu Metsina Gbeɖe O\n20, 21. (a) Nu ka tae lɔlɔ̃ de ŋgɔ nenema gbegbe ɖo? (b) Nu ka tae nèɖoe kplikpaa be yeati lɔlɔ̃ ƒe mɔ la yome?\n20 Le Yehowa ƒe amewo dome egbea la, míekpɔa ale si wòdze ƒãae be nunya le lɔlɔ̃ ƒe mɔ si de ŋgɔ wu la yome titi me la dzea sii. Le nyateƒe me, eɖea vi le nɔnɔme ɖe sia ɖe me. De dzesi ale si apostolo Paulo te gbe ɖe nyateƒenya ma dzii. Gbã la, egblɔ be gbɔgbɔa ƒe nunanawo nu ava yi, eye Kristo hamea atsi ato ɖevime aɖo tsitsi gbɔ. Eyome eƒo nya ta be: “Gake azɔ la, nu etɔ̃ siawo kpɔtɔ li: xɔse, mɔkpɔkpɔ, lɔlɔ̃; ke nu siawo dometɔ si de ŋgɔ wu ye nye lɔlɔ̃.”—1 Kor. 13:13.\n21 Nu siwo dzi míexɔ se fifia la ava va eme mlɔeba, si ana be wo dzi xɔxɔ se magava hiã o. Ne wova wɔ nuwo katã yeye vɔ la, magahiã be míaganɔ mɔ kpɔm na ŋugbedodo siwo míele mɔ kpɔm na vevie fifia la me vava o. Ke lɔlɔ̃ ya ɖe? Eya nu mayi gbeɖe o. Anɔ anyi ɖaa. Esi wònye be eteƒe madidi o, agbe mavɔ asu mía si ta la, ɖikeke mele eme o be míava kpɔ Mawu ƒe lɔlɔ̃ ƒe akpa vovovoawo adze sii ahase wo gɔme nyuie. Ne èyi edzi wɔ Mawu ƒe lɔlɔ̃nu heti lɔlɔ̃ ƒe mɔ si de ŋgɔ wu, si nu mayi gbeɖe o la yome la, àte ŋu anɔ agbe ayi ɖe mavɔmavɔ me.—1 Yoh. 2:17.\n• Nu ka tae wòle be míakpɔ nyuie le lɔlɔ̃ si mesɔ o la ŋu?\n• Nu kawo mee lɔlɔ̃ ate ŋu akpe ɖe mía ŋu míado dzi le?\n• Gɔmesese ka nue lɔlɔ̃ nu metsina gbeɖe o le?\nƑe 2010 ƒe mawunyakpukpuiae nye: ‘Lɔlɔ̃ doa dzi le nuwo katã me. Lɔlɔ̃ nu metsina gbeɖe o.’—1 Kor. 13:7, 8.\nLɔlɔ̃ na Mawu ʋãa mí míeɖia ɖase\nLɔlɔ̃ si nu metsina o la kpe ɖe mía nɔvi siwo le Malawi la ŋu wodo dzi le nɔnɔme sesẽwo me\nÀte Ŋu Atso Ƒu Ayi Makedonia?\nDɔ Geɖe Wɔwɔ Le Mawusubɔsubɔ Me Dzidzɔtɔe\nNa Wò Ŋgɔgbedede Nadze Ƒãa\nAle Si Míayi Edzi Anye Dzidzɔmewo Le Xaxaɣiwo\nMesia La! Ame Si Dzi Mawu Ato Ana Ðeɖe Ameƒomea\nBiblia La Ðo Ƒukpo Dzĩ Gã La Dzi\nƑe 2009 Gbetakpɔxɔ Me Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 2009\nGBETAKPƆXƆ—TATA SI MÍESRƆ̃NA December 2009


Yosua 10 | Biblia Le Internet Dzi | Xexe Yeye Gɔmeɖeɖe\nIsrael xɔ na Gibeon (1-7)\nYehowa wɔ aʋa na Israel (8-15)\nTsikpewo dza ɖe futɔ siwo nɔ sisim la dzi (11)\nƔe la tɔ ɖe teƒe ɖeka (12-14)\nWowu fia atɔ̃ siwo ho aʋa la (16-28)\nWotsrɔ̃ du siwo le anyiehekpa dzi (29-43)\n10 Esi Yerusalem-fia Adoni-Zedek nya se be Yosua xɔ Ai eye wòtsrɔ̃e gbidii, ewɔ Ai kple eƒe fia+ abe ale si tututu wòwɔ Yeriko kple eƒe fia ene,+ eye Gibeontɔwo wɔ ŋutifafa kple Israel,+ eye wole wo dome ko la, 2 dzidzi ƒoe ŋutɔ,+ elabena Gibeon du la lolo abe fiaduawo dometɔ ɖeka ene. Elolo wu Ai,+ eye eme ŋutsuwo katã nye aʋakalẽtɔwo. 3 Eya ta Yerusalem-fia Adoni-Zedek ɖo du sia ɖe Hebron-fia Hoham+ kple Yarmut-fia Piram kple Lakis-fia Yafia kpakple Eglon-fia Debir+ be: 4 “Miva kpe ɖe ŋunye ne míaho aʋa ɖe Gibeon ŋu, elabena ewɔ ŋutifafa kple Yosua kpakple Israel-viwo.”+ 5 Ale Amoritɔwo+ ƒe fia atɔ̃ siwo nye Yerusalem-fia, Hebron-fia, Yarmut-fia, Lakis-fia, Eglon-fia kple woƒe aʋakɔwo katã ƒo ƒu, eye wova ƒu asaɖa anyi ɖe Gibeon ŋu be yewoakpe aʋa kplii. 6 Eye Gibeon ŋutsuwo dɔ ame ɖo ɖe Yosua le asaɖa la me le Gilgal+ be: “Mègagblẽ wò kluviwo+ ɖi o. Va kaba ne nàxɔ na mí, eye nàkpe ɖe mía ŋu! Amoritɔwo ƒe fia siwo katã le tonutoa me la ƒo takpli ɖe mía ŋu.” 7 Eya ta Yosua kple aʋawɔlawo kpakple kalẽtɔwo+ katã ho tso Gilgal yi. 8 Eye Yehowa gblɔ na Yosua be: “Mègavɔ̃ wo o,+ elabena metsɔ wo de asi na wò.+ Wo dometɔ aɖeke mate ŋu anɔ te ɖe nuwò o.”+ 9 Eye Yosua zɔ zã blibo la katã tso Gilgal va dze wo dzi le vo me. 10 Eye Yehowa na wotɔtɔ le Israel ŋkume,+ eye wowu wo eteƒe mekɔ o le Gibeon, eye wokplɔ wo ɖo to todzimɔ si yi Bet-Horon, eye wonɔ wo wum va se ɖe keke Azeka kple Makeda ke. 11 Esime wonɔ sisim le Israel nu, eye wonɔ Bet-Horon ƒe abu ɖim la, Yehowa na tsikpe gãwo dza tso dziƒo ɖe wo dzi, va se ɖe keke Azeka ke eye woku. Le nyateƒe me la, ame siwo tsikpeawo wu sɔ gbɔ wu ame siwo Israel-viwo wu kple yi. 12 Ɣemaɣi, le gbe si gbe Yehowa si Amoritɔwo vevie le Israel-viwo ŋgɔ lae Yosua gblɔ na Yehowa le Israel-viwo ŋkume be: “Ɣe, tɔ+ ɖe Gibeon tame,+Eye ɣleti, tɔ ɖe Aiyalon Bali la tame!” 13 Ale ɣe la tɔ ɖi, eye ɣleti hã meɖe zɔ o va se ɖe esime dukɔ la bia hlɔ̃ eƒe futɔwo. Ðe womeŋlɔe ɖe Yasar* ƒe agbalẽ+ me oa? Eye ɣe tɔ ɖe dziƒo titina, eye meɖe abla yi ɖaɖo to o abe ŋkeke ɖeka blibo ene. 14 Ŋkeke aɖeke menɔ abe esia ene kpɔ o, eɖanye do ŋgɔ nɛ alo le emegbe, si me Yehowa ɖo to amegbetɔ ƒe gbe o,+ elabena Yehowa nɔ aʋa wɔm na Israel.+ 15 Le ema megbe la, Yosua kple Israel-viwo katã gbugbɔ va asaɖa la me le Gilgal.+ 16 Ke fia atɔ̃awo si yi ɖabe ɖe agado me le Makeda.+ 17 Eye wova gblɔ na Yosua be: “Wokpɔ fia atɔ̃awo wobe ɖe agado me le Makeda.”+ 18 Eya ta Yosua gblɔ be: “Mimli kpe gãwo ɖo agado la nu, eye miɖe ŋutsuwo woadzɔ wo ŋu. 19 Ke mi ame susɔeawo, migatɔ o. Minya miaƒe futɔwo ɖe nu, eye minɔ wo wum tso wo megbe.+ Migaɖe mɔ na wo woage ɖe woƒe duawo me o, elabena Yehowa mia Mawu tsɔ wo de asi na mi.” 20 Yosua kple Israel-viwo wu wo dometɔ gbogbo aɖewo hetsrɔ̃ wo katã kloe, negbe agbetsila ʋɛ aɖewo koe susɔ siwo si yi ɖabe ɖe woƒe du sesẽwo me; 21 ke aʋakɔ blibo la katã trɔ yi asaɖa la me le Yosua gbɔ le Makeda dedie. Ame aɖeke megake atse gblɔ nya aɖeke* ɖe Israel-viwo ŋu o. 22 Azɔ Yosua gblɔ be: “Miʋu nu le agado la nu, ne miakplɔ fia atɔ̃awo do goe tso agado la me vɛ nam.” 23 Eye wokplɔ fia atɔ̃awo tso agado la me vɛ nɛ: Yerusalem-fia, Hebron-fia, Yarmut-fia, Lakis-fia kple Eglon-fia.+ 24 Esi wokplɔ fia siawo vɛ na Yosua la, eyɔ Israel ŋutsuwo katã, eye wògblɔ na aʋakplɔla siwo yi kplii la be: “Mite va ŋgɔ. Mitsɔ miaƒe afɔwo ɖo fia siawo ƒe ʋume.” Eya ta wote va ŋgɔ, eye wotsɔ woƒe afɔwo ɖo woƒe ʋume.+ 25 Eye Yosua gblɔ na wo be: “Migavɔ̃ o, eye ŋɔ megadzi mi o.+ Milé dzi ɖe ƒo, eye misẽ ŋu, elabena aleae Yehowa awɔ miaƒe futɔ siwo katã ŋu mieho aʋa ɖo lae.”+ 26 Emegbe Yosua wu wo, eye wòhe wo ɖe ati atɔ̃ ŋu, eye wonɔ atiawo ŋu va se ɖe fiẽ. 27 Le ɣetrɔ la, Yosua ɖe gbe be woayi aɖaɖe wo le atiawo ŋu,+ eye wokɔ wo ƒu gbe ɖe agado si me wobe ɖo la me. Eye wotsɔ kpe gãwo ɖo agado la nu, eye wogale afi ma va se ɖe egbe. 28 Gbe ma gbe Yosua xɔ Makeda,+ eye wòsii kple yi. Etsrɔ̃ eƒe fia kple ame* siwo katã le eme la gbidigbidi.+ Mena ame aɖeke tsi agbe o. Ewɔ Makeda-fia+ abe ale si wòwɔ Yeriko-fia ene. 29 Eye Yosua kple Israel ƒe aʋakɔ blibo la ho tso Makeda yi Libna, eye wowɔ aʋa kple Libna.+ 30 Eye Yehowa tsɔ Libna hã kple eƒe fia+ de asi na Israel, eye wotsrɔ̃ emenɔlawo* katã kple yi, womena ame aɖeke tsi agbe le eme o. Ale wowɔ eƒe fia la abe ale si wowɔ Yeriko-fia ene.+ 31 Eyome Yosua kple Israel ƒe aʋakɔ blibo la ho tso Libna yi Lakis,+ eye woyi ɖaƒu asaɖa anyi ɖe afi ma eye wowɔ aʋa kplii. 32 Yehowa tsɔ Lakis de asi na Israel, eye woxɔe le ŋkeke evea gbe. Wotsrɔ̃ dua kple emenɔlawo* katã kple yi,+ abe ale si ko wowɔ Libna ene. 33 Eye Gezer-fia Horam+ yi ɖakpe ɖe Lakis ŋu, gake Yosua si eya kple eƒe dukɔ la va se ɖe esime ame aɖeke metsi agbe o. 34 Yosua kple Israel ƒe aʋakɔ blibo la ho tso Lakis yi Eglon,+ eye woyi ɖaƒu asaɖa anyi ɖe eŋu hewɔ aʋa kplii. 35 Woxɔe gbe ma gbe, eye wosii kple yi. Wotsrɔ̃ emenɔlawo* katã gbe ma gbe, abe ale si ko wowɔ Lakis ene.+ 36 Eye Yosua kple Israel ƒe aʋakɔ blibo la ho tso Eglon yi Hebron,+ eye wowɔ aʋa kplii. 37 Woxɔe hetsrɔ̃e kple eƒe fia, eƒe duwo kple emenɔlawo* katã kple yi. Mena ame aɖeke tsi agbe o, abe ale si ko wòwɔ Eglon ene, etsrɔ̃ eya kple emenɔlawo* katã gbidii. 38 Eyome Yosua kple Israel ƒe aʋakɔ blibo la trɔ ɖo ta Debir,+ eye wowɔ aʋa kplii. 39 Exɔe kple eŋu duwo katã, elé eƒe fia la, eye wotsrɔ̃ duawo kple wo me nɔlawo* katã kple yi,+ mena ame aɖeke tsi agbe o.+ Ewɔ Debir kple eƒe fia abe ale si tututu wòwɔ Hebron kpakple Libna kple eƒe fia ene. 40 Yosua ɖu anyigba siwo katã le tonutoa me, Negeb, Sefela+ kple toŋuduwo kpakple woƒe fiawo katã dzi, mena ame aɖeke tsi agbe o; etsrɔ̃ ame sia ame gbidigbidi,+ abe ale si tututu Yehowa, Israel ƒe Mawu la, de see ene.+ 41 Yosua ɖu wo dzi tso Kades-Barnea+ va se ɖe Gaza,+ tso Gosen-nyigba+ blibo la dzi va se ɖe Gibeon.+ 42 Eye Yosua ɖu fia siawo kple woƒe anyigbawo katã dzi le aʋahoho ɖeka me, elabena Yehowa, Israel ƒe Mawu, lae nɔ aʋa wɔm na Israel.+ 43 Emegbe Yosua kple Israel ƒe aʋakɔ blibo la katã trɔ gbɔ va asaɖa la me le Gilgal.+\n^ Alo, “Ame Dzɔdzɔe La.”\n^ Egɔmeɖeɖe tẽe, “nyre eƒe aɖe.”


Psalmowo 100 - Holy Bible [Ewe Bible 1913] - (Psa 100)\nAkpedada. Anyigbawo katã, mitso aseye ɖe Yehowa ŋu!\nMisuhɔ Yehowa kple dzidzɔ, eye mitsɔ aseyetsotso do ɖe eŋku me!\nMidze sii be, Yehowa ye nye Mawu! Eyae wɔ mí, eye etɔ míenye, eƒe dukɔ kple alẽwo le eƒe lãnyiƒe míenye.\nMitsɔ akpedada ge ɖe eƒe agbowo me kple kafukafuha ge ɖe eƒe xɔxɔnuwo, mida akpe nɛ, eye mikafu eƒe ŋkɔ!\nElabena Yehowa ƒe dɔme nyo, eƒe amenuveve li tegbee kple eƒe nuteƒewɔwɔ tso dzidzime yi dzidzime.


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Mizo Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Thai Turkish Ukrainian Urdu Vietnamese Zulu\n“Amewo mesea nu gɔme na amesiwo wolé fui gbeɖe o.”—JAMES RUSSELL LOWELL, HAKPANYAŊLƆLA KPLE DUKƆTEƑENƆLA.\nEDZE abe fuléle ƒo xlã mí le afisiafi egbea ene. Ŋkɔwo abe East Timor, Kosovo, Liberia, Littleton, kple Sarajevo—kpakple Nazi yeye, gbevu takokolikoe, yevu dzidelawo—va tsi míaƒe susu me hekpe ɖe du bidzowo, ame gbogbowo ɖiƒe siwo ŋu woke ɖo, kple ame kukuwo kpɔkpɔ ŋu.\nMɔkpɔkpɔ si nɔ amewo si na etsɔme si fuléle, aʋawɔwɔ, kple ŋutasesẽ manɔ o la dome gblẽ. Danielle Mitterand, si nye France dukplɔla si megali o srɔ̃, ɖo ŋku eƒe sɔhɛmenɔɣi dzi gblɔ be: “Amewo kpɔ mɔ be yewoava nɔ nɔvisiléla siwo dzi yewoate ŋu aka ɖo dome faa; amesiwo dome yewoaɖe dzi ɖi le ahanɔ ŋutifafa me kple ame bubuwo; wokpɔ mɔ be yewoanɔ lãmesẽ kple ŋutifafa me eye bubu anɔ yewoƒe agbe ŋu le amesiwo wɔ ɖeka henyoa dɔme eye woléa be na ame dome.” Nukae dzɔ ɖe mɔkpɔkpɔ mawo dzi? Efa konyi be: “Le ƒe blaatɔ̃ megbe la, magblɔ ko be wotu afɔkpo míaƒe mɔkpɔkpɔa.”\nMíate ŋu aŋe aɖaba aƒu alesi gbegbe fuléle gado mo ɖa akee dzi kura o. Ebɔ ɖe afisiafi, eye ele dzedzem gaglãa le mɔ vovovo geɖe ŋutɔ nu. Fulélenuwɔna susumanɔmee geɖe siwo wowɔna wòdzena abe ɖe ɖesiaɖe dzi ŋɔ wu esi do ŋgɔ nɛ ene la wɔe be womegabua amewo ƒe dedienɔnɔ si ame miliɔn geɖe bua nu tsɛe ŋu boo o. Ne womeléa fu mí le míaƒe aƒe me alo le mía dedukɔ me o hã la, ele mía lalam le teƒe bubu. Ðewohĩ míekpɔa eƒe dzesiwo gbesiagbe le television dzi nyadzɔdzɔwo kple nyadzɔdzɔ yeyewo ta kaka me. Eƒe ɖewo ge ɖe Internet dzi gɔ̃ hã. Se kpɔɖeŋu aɖewo ɖa.\nDukɔmevinyahehe dzi ɖe edzi le ƒe ewo siwo va yi me wu ɣeyiɣi ɖesiaɖe si do ŋgɔ. Joseph S. Nye, Jr. si nye Harvard ƒe Dukɔwo Dome Nyawo Dɔwɔƒe ƒe dɔnunɔla gblɔ be: “Dukɔmevinyahehe le ŋu sẽm ɖe edzi, mele to yim o. Le esi teƒe be xexeame nazu nɔƒe ɖeka la, mama xɔ teƒeteƒewo le xexeame eye wonyae nyuie wu tsã be yewoto vovo na yewo nɔewo. Ema hãe na wòle bɔbɔe geɖe wu be woawɔ aʋa.”\nFuléle bubu ƒomeviwo ya gblẽa nu vivivi, wonɔa ɣaɣla le dukɔ me alo le nuto ɖeka me gɔ̃ hã. Esi gbevuvi takokolikoe atɔ̃ wu Sikhtɔ tsitsi aɖe le Canada la, nudzɔdzɔ sia “na wòdze gaglã be enye nusi ame aɖewo kpɔ be enye fuléle me hlɔ̃dodo ƒe tɔtrɔgbɔ le dukɔ si wokafuna zi geɖe ɖe alesi woɖea mɔ na ameƒomevi vovovowo ta me.” Le zazɛ̃nyahelawo ƒe dutatɔwo wuwu si dzi ɖe kpɔtɔ vivivi le Germany le ƒe siwo do ŋgɔ me megbe la, egava dzi ɖe edzi alafa memama 27 le ƒe 1997 me. Dukɔmenyagbɔkpɔla Manfred Kanther gblɔ be: “Enye nudzɔdzɔ ɖedzileameƒo.”\nLe Albania ƒe dziehe gome la, nyatakaka aɖe ɖee fia be le alesi ɖevi 6,000 kple edzivɔ le vɔvɔ̃m be yewoƒe ƒometɔwo ƒe futɔwo ava wu yewo ta la, esusɔ míagblɔ ko be wozu gamenɔlawo le woawo ŋutɔwo ƒe aƒewo me. Ðevi siawo nye esiwo ŋu towo dome dzrewɔwɔ si li ɣeyiɣi didi gblẽ nu le, “eye nusia tɔtɔ ƒome akpe geɖe ƒe agbenɔnɔ.” Le Dukɔ ƒe Hlɔ̃nyamekuƒe (FBI) ƒe nya nu la, le United States la, “hlɔ̃nya 7,755 siwo dzɔ le ƒe 1998 me le fuléle ta siwo ŋu nya wova gblɔ na FBI la ƒe afã kple edzivɔ tso nazãbubu ɖe ameƒomevi bubuwo ŋu gbɔ.” Nusi gbɔ fuléle me hlɔ̃donya mamlɛawo tso la lɔ nazãbubu ɖe subɔsubɔhawo, gbe bubu dolawo alo dukɔ bubu me tɔwo, kple wɔnamanɔŋutɔwo ŋu ɖe eme.\nGakpe ɖe eŋu la, nyadzɔdzɔgbalẽwo me nya veviwo gblɔna gbesiagbe be fuléle du bubu me tɔwo va bɔ ale gbegbe, eye sitsoƒedila siwo va sɔ gbɔ fifia wu miliɔn 21 koŋ ye woléa fui. Nublanuitɔe la, amesiwo ɖea fulélea ɖe dutatɔwo ŋu ƒe akpa gãtɔ nye sɔhɛwo, eye dunyahela mabunuwo kple amesiwo dia ame be yewoatu nu kplii woe ƒlɔa dzo ɖe wo te. Nɔnɔme sia ƒomevi bubu siwo medzena nyuie wokpɔna o dometɔ aɖewoe nye makamakaɖeamedzi, mɔmaɖemaɖeɖenuŋu, kple susu vɔ̃ bubu ɖe amesiwo to vovo ŋu.\nSusu siwo ta fuléle bɔ alea gbegbe dometɔ aɖewoe nye kawo? Eye nukae woate ŋu awɔ be woaɖe fuléle ɖa? Nyati si kplɔe ɖo aɖo biabia siawo ŋu.\nAkpaa dzi, etame: UN PHOTO 186705/J. Isaac\nƉoe Ɖe Amewo Ɖoe Ɖe Amewo Fuléle Bɔ\nw00 8/15 axa 2-4


“NE MEYI ABADZI HEKPƆ ALESI NYE AFƆ KPLE ASIWO GLƆ̃E LA, MEWOA AVI.”—MIDORI, JAPAN.\nƑE ALAFA geɖee nye sia si ŋuɖui ɖe kpe na amegbetɔ. Wokpɔ kpeɖodzi le Egiptetɔ kuku siwo wosi atike na ŋu be ƒe alafa aɖewo enye sia si dɔlélea li. Anye be anyigbayeyedila Christopher Columbus hã lée. Eye ame miliɔn geɖe lénɛ egbea. Dɔ ka koŋue nye dɔléle sia si naa wozua nuwɔametɔ alea?\nWoɖe nya “ŋuɖui” tso Helagbe me nya si gɔmee nye “ƒunukpeƒe ʋudzoame” me eye wozãnɛ na ŋuɖui kple lãmegbegblẽ ƒomevi bubu siwo ɖii 100 kple edzivɔwo. * Menye kpeƒewo dzi koe dɔ sia dzena o, edzea lãkusi, ƒu, kpeƒetsiãka kple ka siwo bla wo ɖekae siwo katã kpena ɖe kpeƒeawo ŋu hã dzi. Ŋuɖui ƒomevi aɖewo ate ŋu agblẽ nu le wò ŋutigbalẽ, lãmenuwo kple wò ŋku gɔ̃ hã ŋu. Mina míade ŋugble le ŋuɖui ƒomevi eve siwo bɔ wu la ŋu—ƒumeŋuɖui kple kpeƒetete ŋuɖui.\nKpeƒewo ƒe Wɔwɔme\nKpeƒe enye afisi ƒu eve do go le. Kotoku titri aɖe si tome tsi wɔade aɖe le le ƒunukpeƒe aɖewo eye kotoku sia tɔ kpɔ ɖe kpeƒea ŋu helénɛ ɖe te. (Kpɔ eƒe tataa le axa 4.) Lã falɛfalɛ aɖe le kotoku sia me. Lã falɛfalɛ sia dzaa tsi wɔade aɖe. Le kotokua me la, lã zɔzrɔ̃e aɖe si me dena si woyɔna be ƒuxlɔ̃e tsyɔ̃ ƒu eveawo nu. Ƒuxlɔ̃ea nana be ƒuawo mekaa wo nɔewo nɔa wo nɔewo ŋu lilim o. Ƒuxlɔ̃eawo xɔa agba kpekpe siwo ŋutilã la tsɔna hã, eye wole abe suɖui ene na wò ƒunukpeƒeawo ale be wòmaa agba la ɖe wò ƒua ƒe akpa bubuwo.\nLe kpɔɖeŋu me ne èzɔ, ƒu du, alo ti kpo la, wò kpekpeme si zina ɖe wò aligo kple klowo dzi te ŋu dea wò ŋutilã ƒe kpekpeme ƒe teƒe ene va ɖo enyi! Togbɔ be agba sia ƒe akpa gãtɔ dzea lãkusia kple kpeƒetsiãkawo dzi hã la, wò ƒuxlɔ̃ea miana abe akutsa ene si naa wò ƒuwo te ŋu tsɔa agba sia.\nNe ŋuɖui si naa kpeƒewo tena dze ame dzi la, ŋutilãa ƒe dɔlélenutsiŋutete ɖea mɔ le kpeƒewo katã ŋu wovea ame. Le susu aɖe si womenya o nu la, ʋumenugbagbevi gbogbo aɖewo—si me ʋumenugbagbevi siwo woyɔna be T cell hã le siwo wɔa akpa vevi aɖe le ŋutilãa ƒe dɔlélenutsiŋutete me—gena ɖe do siwo le ƒunukpeƒekotokuawo me bibibi. Esia naa lãmetsi vovovowo dzana ɖe lãme na ame si nana be kpeƒewo ʋua dzo ame. Ƒunukpeƒekotokua me lã falɛfalɛ la me nugbagbeviwo te ŋu dzina ɖe edzi kabakaba ale gbegbe, ale be wòva zua abe lãkusi titri si me kansa ɖo ene. Lãkusi titri sia hã dzaa lãmetsi aɖe si gblẽa ƒuxlɔ̃ea. Esia naa ƒuawo va kaa wo nɔewo ŋu azɔ eye ƒunukpeƒea ƒe ʋaʋã zua dɔ—eye evena helĩhelĩ ŋutɔ. Nudomegbegblẽ sia ƒe edziyiyi gbɔdzɔa ka si bla kpeƒetsiãkawo, eye kpeƒetsiãkawo kple wo ŋu lãkusi siwo wɔnɛ be kpeƒea megate ŋu lina o naa ƒuawo glina le wo nɔewo nu vie zi geɖe, eye wòglɔ̃na. Zi geɖe la kpeƒetete ŋuɖui gblẽa nu le kpeƒeawo ŋu eye alɔnu, klo, kple afɔwoe wòwɔna. Kpeƒetete ŋuɖuilélawo dometɔ siwo wu alafa memama 50 ŋuti tsena alo toa kɔ. Ʋu vɔna le lãme na wo dometɔ aɖewo eye woƒe ŋku dzi kple veme ƒuna hevea wo helĩhelĩ. Ðeɖiteameŋu kple dɔ siwo hona kpee, si asrã kple lãmevewo hã kpe ɖo la, kplɔa ŋuɖui sia ɖo.\nKpeƒetete ŋuɖui ƒe amedzidzedze toa mɔ vovovo le nusi wògblẽna le ame ŋu, alesi wòdzea ame dzii, kple ɣeyiɣi si wòxɔna hafi kana ɖe eme gome. Le ame aɖewo gome la, vevesese kple tidzedze adze egɔme vivivi kwasiɖa geɖe alo ƒe aɖewo gɔ̃ hã. Edzea ame bubuwo dzi kpata zi ɖeka. Kpeƒetete ŋuɖuia nɔa ame aɖewo ŋu ɣleti ʋɛ aɖewo ko kana ɖe eme eye megblẽa nu boo le wo ŋu o. Vevesesea hona na ame aɖewo ɣeaɖewoɣi gakana ɖe eme. Eye dɔa nɔa ame aɖewo ŋu ƒe geɖe nɔa fu ɖem na wo madzudzɔmadzudzɔe vaseɖe esime wozu nuwɔametɔ.\nAmekawo ate ŋu alé dɔ sia? Ðk. Michael Schiff gblɔ be: “Nyɔnu siwo xɔ tso ƒe 40 va ɖo ƒe 60 koŋue te ŋu xɔnɛ wu.” Gake Schiff gagblɔ kpee be “ate ŋu adze amesiame dzi, metsɔ le ƒe si woxɔ me o, eye ɖeviwo kple ŋutsuwo siaa hã le eme.” Ete ŋu dzea amesiwo ƒe ƒometɔwo ŋu kpeƒetete ŋuɖui le xoxo la dzi bɔbɔe wu. Numekuku geɖe si wowɔ fia be atamanono, lolo akpa, kple ʋudodo nye nu vevi siwo koŋ gbɔ wòtsona dzea ame dzi bɔbɔe.\nWestern Journal of Medicine gblɔ be: “Ƒumeŋuɖui le abe yame ƒe nɔnɔme ene le mɔ geɖe nu—ebɔ ɖe afisiafi, eye zi geɖe la, womekpɔnɛ dzea sii o eye wògblẽa nu geɖe ɣeaɖewoɣi.” To vovo na kpeƒetete ŋuɖui la, ƒumeŋuɖui ya mete ŋu kakana ɖe ŋutilã ƒe akpa bubuwo o ke boŋ kpeƒe ɖeka aɖe alo kpeƒe ʋɛ aɖewo ko ŋu wònɔa nu gblẽm le vivivi. Ne ƒuxlɔ̃ea va le nyinyim vivivi la, ƒuawo va nɔa wo nɔewo ŋu lilim. Esia megbe ƒu aɖewo va tona ɖe kpeƒea ŋu. Nutete aɖewo dona eye ƒu si le ete trina ɖe edzi eye wòva glɔ̃na. Eƒe dzesi bubuwo nye asikɔe tokɔwo, kpeƒe siwo ŋuɖui lé ƒe ɖiɖi klokloklo, lãme ƒe lialia kple vevesese, tidzedze, kple kpeƒe siwo dze ti.\nTsã la, wobua ƒumeŋuɖui be edzea ame dzi ne wole tsitsim. Gake fifia eŋunyalawo megabunɛ nenema o. The American Journal of Medicine gblɔ be: “Kpeɖodzi aɖeke meli be ame ƒe kpeƒe si menye nanekee gblẽ le eŋu o nadzudzɔ dɔwɔwɔ ɖe ɖoɖo nu le agba siwo wotsɔna ɖaa la ta le ame ƒe agbe me o.” Ke nukae hea ƒumeŋuɖuia vɛ? Britaintɔwo ƒe magazine The Lancet gblɔ be “glãkahehe geɖe le nu gblẽm” le agbagba siwo wodzena be woake ɖe nusi tututu gbɔe dɔ sia tsona ŋu. Numekula aɖewo do susu ɖa be gbã la, ate ŋu atso nane si agblẽ le ƒu ŋu, abe eƒe akpa sue aɖe ƒe ŋeŋe ene gbɔ. Esia ana ƒua nadze alɔ bubuwo eye wòagblẽ nu le ƒuxlɔ̃e ŋu. Ame bubuwo hã bui be ƒumeŋuɖuia dzea egɔme tso ƒuxlɔ̃ea ŋutɔ me. Wobui be ne ele nyinyim hele gbegblẽm la, agba va nɔa ƒu si le ete la dzi. Dɔléle bubuwo hona ne ŋutilã le agbagba dzem be wòaɖɔ ƒuxlɔ̃e si gblẽ la ɖo.\nAmekawo dzie ƒumeŋuɖui ate ŋu adze? Togbɔ be menye tsitsi ɖeɖe ko gbɔe ƒumeŋuɖui tsona o hã la, zi geɖe la, ƒuxlɔ̃ea gbɔdzɔna ɖe edzi ne wole tsitsim. Amesiwo dzi wòagate ŋu adzee nye amesiwo ƒe ƒunukpeƒewo mesɔ ɖe wo nɔewo nu nyuie o alo amesiwo ƒe afɔ kple ata ŋu lãkusi mesẽ o, alo woƒe afɔ ɖeka didi wu ɖeka, alo amesiwo ƒe dzimeƒu medzɔ ɖe ɖoɖo nu o. Nuveviwɔame si tso afɔku aɖe si dzɔ ɖe ame ƒe kpeƒe dzi alo dɔ aɖe wɔwɔ si bia be woazã kpeƒea ʋuu wòaglo hã te ŋu naa ƒumeŋuɖui ɖea fu na ame. Ne nugbegblẽa nya dze egɔme ko la, lãmekpɔkpɔ ate ŋu ana ŋuɖuia nu nagasesẽ ɖe edzi wu.\nÐk. Tim Spector gblɔ be: “Ƒumeŋuɖui nye dɔ manyatalenu aɖe si tsoa nanewo koŋ wɔwɔ gbɔ gake etsoa domenyiŋusẽfianu siwo ƒe dome wonyi hã gbɔ.” Amesiwo dzi ƒumeŋuɖui te ŋu dzena bɔbɔe wu ye nye nyɔnu siwo xɔ tso ƒe 40 heyina kple nyɔnu siwo tsi wu siwo ƒe ƒomea me dɔa le. To vovo na ƒumasẽmasẽdɔ si tsoa alesi ame ƒe ƒuwo nɔa falɛfalɛ gbɔ la, ƒu ƒe kpekpeme boŋ gbɔe ƒumeŋuɖui ya tsona. Numekula aɖewo hã gblɔ be etsoa ɔksidzin si va tɔtɔna kple nu bubuwo le lãme kple ne nunyiame siwo nye vitamin C kple D ƒe agbɔmasɔmasɔ le lãme na ame gbɔ.\nZi geɖe la, ŋuɖui dada bia atikezazã, kamedede, kple tɔtrɔ wɔwɔ le ame ƒe agbenɔnɔ me. Kamedede ƒe dɔdamɔnufiala aɖe ate ŋu afia kamedede aɖe wɔwɔ ame. Kamedede vovovowo anɔ eme abe esi me wokuna ɖe nu ŋu alo zina ɖe nu dzi be woatsɔ ahe lãmekawo mee alo azi wo dzi, esiwo naa gbɔgbɔtsixe tsia ame ƒo, kple kamedede si me wotea agba kpekpe alo kɔa agba kpekpewo ene. Kamedede siawo wɔnɛ be dɔléle bubu geɖe siwo me kpeƒewo ƒe ame veve, woƒe tete, ɖeɖiteameŋu, lãmemakɔmakɔ, kple blanuilélewo hã le kana ɖe eme vie. Wokpɔe le ame tsitsiwo gɔ̃ hã ŋu be kamedede ɖea vi na wo. Kamedede ate ŋu axe mɔ na ƒu ƒe kpekpe akpa hã. Ame aɖewo hã gblɔ be ne wotsɔ nu xɔdzo alo nu fafa alo ne wotsɔ abuitɔamedɔdada kpɔ egbɔe la vevesesea kana ɖe eme vie. *\nEsi lolo dzi ɖeɖe akpɔtɔ ate ŋu awɔ geɖe le kpeƒevevesese nutsitsi ŋu ta la, ŋuɖɔɖo le nusi woɖuna me wɔa akpa vevi aɖe le ŋuɖui dada ŋu. Ame aɖewo hã gblɔ be nuɖuɖu siwo me calcium sɔ gbɔ le abe amagbewo, atikutsetse, kple tɔmelã siwo me omega-3 mi le ɖuɖu—kple nuɖuɖu siwo ŋu woɖe atsa le kple esi me ami sɔ gbɔ ɖo akpa dzi tsotso—te ŋu ɖea lolo kple vevesese siaa dzi kpɔtɔna. Le mɔ ka nu? Ame aɖewo gblɔna be nuɖuɖu siawo tɔgbe xea mɔ na kpeƒe ƒe dzoʋuʋuame. Ame aɖewo hã gblɔna be nuɖuɖu siwo me ʋulɛ̃, esiwo wotsɔ nyinotsi wɔe, lu, tomatos, anagote, atadi, kple agbitsa mele o la hã nyona na ame aɖewo.\nLe go aɖewo me la, wokafu kpeƒea koko hã be enyo woatsɔ akpɔ egbɔe. Woƒoa amekonua ɖe kpeƒea tẽ le go sia me si nana be amekola la te ŋu ɖea kpeƒea ƒe lã si dzaa aɖi gblẽnu la ɖa. Gake mɔ sia mewɔa dɔ tututu o elabena vevesesea gbugbɔ vana. Wogawɔa nusi de ŋgɔ boo wu ema si me woɖɔa li kpeƒe bliboa katã (si zi geɖe nyea aligo alo klo) kple ame tɔ wɔwɔea. Amekoko sia ƒomevi te ŋu nɔa anyi dea ƒe 10 va ɖo ƒe 15 eye wòɖea vevesese dzi kpɔtɔna ŋutɔ.\nNyitsɔ laa la, atikewɔlawo te dɔyɔɖaŋu si megblẽa nu fũ le ame ŋu o kpɔ abe esiwo wodoa atike si nye hyaluronic acid ɖe kpeƒea tẽ ene, ale lãmetsi wɔade si nɔa kpeƒea la nanɔ anyi. Zi geɖe la, klo koŋue wote ŋu donɛ na. Europatɔ aɖewo ƒe numekuku ɖee fia be wokpɔ dzidzedze le atike aɖewo siwo dzra ƒuxlɔ̃ea ɖo dodo me.\nTogbɔ be womeke ɖe atike aɖeke si daa ŋuɖui keŋkeŋ ŋu o hã la, atike geɖewo ɖea vevesese kple dzoʋuamea dzi kpɔtɔna eye wokpɔ be ɖewo hã te ŋu xea mɔ na dɔa ƒe ŋgɔyiyi. Vevesesenutsitike, kple corticosteroid dɔyaɖaŋu, atike siwo me steroid mele o siwo ɖea vevesesea dzi kpɔtɔna, atike siwo ɖea ŋuɖui dzi kpɔtɔna, atike siwo ɖea ŋutilã ƒe dɔlélenutsiŋutete dzi kpɔtɔna, atike siwo trɔa asi le domenyiŋusẽfianu ŋu, kple atike siwo trɔ asi le domenyiŋusẽmenugbagbevi ŋu be woatsi tre ɖe alesi ŋutilã hoa aʋa ɖe dɔléle ŋu ŋuti la katã nye dɔyɔɖaŋu aɖewo siwo wozãna be woaɖe vevesese siwo ŋuɖui hena vɛ dzi akpɔtɔ. Gake gbɔdzɔekpɔkpɔ mevana dzro ko o, elabena atike siawo katã gblẽa nu le ame ŋu le mɔ bubuwo nu. Viɖe kple afɔku siwo le wo me dada kpɔ be woanya esi nyo na ame nyea kuxi sesẽ na dɔnɔ kple ɖɔktawo siaa.\nAleke amesiwo le ŋuɖui si naa vevesese alea gbegbe lém la te ŋu nɔ te ɖe enui?\n^ mm. 4 Esiawo dometɔ aɖewoe nye ƒumeŋuɖui, kpeƒetete ŋuɖui, esi naa asrã, ŋuitsetsee kpakple ŋutifiame, ɖeviwo ƒe kpeƒetete ŋuɖui, aluba, ƒuŋukotoku ʋudzoame, ŋuɖui si naa asrã, esi naa asrã kple vuvɔ eye teƒea biãna hefiea ame, esi naa ka si tso alɔnu yi asibidɛwo me ɖua ame, lãmeka veame, Reiter’s syndrome, kple esi naa dzimeve.\n^ mm. 18 Nyɔ! medaa asi ɖe dɔyɔɖaŋu, atike, alo amekoko mɔnu aɖeke dzi o. Enye dɔnɔ ɖesiaɖe ŋutɔ ƒe agba be wòaku nu me nyuie atso nya me le esi anyo nɛ ŋu.\nATAMANONO, LOLO AKPA, KPLE ƲUDODO NYE NU VEVI SIWO KOŊ GBƆ WÒTSONA KPEƑETETE ŊUÐUI DZEA AME DZI BƆBƆE\n[Aɖaka/Nɔnɔmetata si le axa 8]\nWobua dɔyɔmɔnu aɖewo be wonyo wu eye womegblẽa nu boo le ame ŋu abe esi ame geɖe ŋutɔ wɔna le wo gbɔ la ene o. Esiawo dometɔ aɖewoe nye oral type II collagen, si ŋu numekula aɖewo gblɔ le be wokpɔ dzidzedze le ezazã be wòaɖe kpeƒe ƒe tete kple kpeƒe ʋudzoame dzi akpɔtɔ. Le mɔ ka nu? To mɔxexe na lãmetsi ʋudzoamewo kple lãmetsi siwo gblẽa nu si ƒe ɖewoe nye esiwo woyɔna be interleukin-1 kple tumor necrosis factor α. Wogblɔ be wokpɔ be nunyiame aɖewo siwo wokpɔna tso nuɖuɖu si tso agble dzi ŋutɔ me tẽ te ŋu xea mɔ na lãmetsi gblẽnu siawo. Woƒe ɖewoe nye vitamin E, vitamin C, niacinamide, tɔmelã ŋu mi siwo me eicosapentaenoic acid kple gammalinolenic acid le. Le China la, wozã Tripterygium wilfordii Hook F, si nye gbetike aɖe ƒe geɖe. Wogblɔ be enyo na kpeƒetete ŋuɖui dada.\n[Nuwo ƒe nɔnɔme si le axa 4, 5]\nƑUNUKPEƑE SI LE DEDIE\nTSI SI NƆA KPEƑEA\nMƆ MEGAVA LE WO DOME O\nƑU KPLE ƑUXLƆ̃EA LE GBEGBLẼM\nKPEƑELÃ FALƐFALƐ SI LE DZO ƲUM\nƑUXLƆ̃E SI KAKA\nƑUXLƆ̃EA LE GBEGBLẼM\nŊuɖui ate ŋu adze ɖeviwo kple ame tsitsiwo siaa dzi\n[Nɔnɔmetata siwo le axa 8]\nÐoɖowɔwɔ ɖe kamedede kple nuɖuɖu si sɔ ŋuti ate ŋu ana gbɔdzɔe ame vaseɖe afi aɖe\nƉoe Ɖe Amewo Ɖoe Ɖe Amewo Nusi Ŋuɖui Nye Gɔmesese\ng01 12/8 axa 4-9